ΚΑΝΟΝΙΣΜΌΣ (ΕΕ) αριθ. 1164/2011 ΤΗΣ ΕΠΙΤΡΟΠΉΣ της 15ης Νοεμβρίου 2011 για την έναρξη επανεξέτασης του εκτελεστικού κανονισμού (ΕΕ) αριθ. 723/2011 του Συμβουλίου [για την επέκταση του οριστικού δασμού αντιντάμπινγκ που επιβάλλεται με τον κανονισμό (ΕΚ) αριθ. 91/2009 του Συμβουλίου στις εισαγωγές ορισμένων συνδετήρων από σίδηρο ή χάλυβα, καταγωγής Λαϊκής Δημοκρατίας της Κίνας, στις εισαγωγές ορισμένων συνδετήρων από σίδηρο ή χάλυβα που αποστέλλονται από τη Μαλαισία, είτε δηλώνονται ως καταγωγής Μαλαισίας είτε όχι], προκειμένου να εξεταστεί η δυνατότητα χορήγησης απαλλαγής από τα μέτρα αυτά σε έναν παραγωγό-εξαγωγέα από τη Μαλαισία, κατάργησης του δασμού αντιντάμπινγκ όσον αφορά τις εισαγωγές από τον εν λόγω παραγωγό-εξαγωγέα και υπαγωγής των εισαγωγών από τον εν λόγω παραγωγό-εξαγωγέα σε καταγραφή Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) («ο βασικός κανονισμός αντιντάμπινγκ»), και ιδίως το άρθρο 11 παράγραφος 4, το άρθρο 13 παράγραφος 4 και το άρθρο 14 παράγραφος 5, Έπειτα από διαβούλευση με τη συμβουλευτική επιτροπή, Εκτιμώντας τα ακόλουθα: Α. ΙΣΧΥΟΝΤΑ ΜΕΤΡΑ (1) Το Συμβούλιο, με τον κανονισμό (ΕΚ) αριθ. 91/2009 (2), επέβαλε οριστικό δασμό αντιντάμπινγκ στις εισαγωγές ορισμένων συνδετήρων από σίδηρο ή χάλυβα, καταγωγής Λαϊκής Δημοκρατίας της Κίνας («τα αρχικά μέτρα»). Με την εφαρμογή του εκτελεστικού κανονισμού (ΕΕ) αριθ. 723/2011 (3), το Συμβούλιο επέκτεινε τα μέτρα αυτά στις εισαγωγές ορισμένων συνδετήρων από σίδηρο ή χάλυβα που αποστέλλονται από τη Μαλαισία («τα επεκταθέντα μέτρα»), με εξαίρεση τις εισαγωγές που παράγονται από ορισμένες εταιρείες οι οποίες κατονομάζονται ρητά. Β. ΑΙΤΗΣΗ ΕΠΑΝΕΞΕΤΑΣΗΣ (2) Η Ευρωπαϊκή Επιτροπή («η Επιτροπή») έλαβε αίτηση απαλλαγής, σύμφωνα με το άρθρο 11 παράγραφος 4 και το άρθρο 13 παράγραφος 4 του βασικού κανονισμού αντιντάμπινγκ, από τα μέτρα αντιντάμπινγκ που επεκτάθηκαν στις εισαγωγές ορισμένων συνδετήρων από σίδηρο ή χάλυβα που αποστέλλονται από τη Μαλαισία. Η αίτηση υποβλήθηκε από την Andfast Malaysia Sdn. Bhd. («ο αιτών»), παραγωγό στη Μαλαισία («η ενδιαφερόμενη χώρα»). Γ. ΠΡΟΪΟΝ (3) Το υπό εξέταση προϊόν είναι ορισμένοι συνδετήρες από σίδηρο ή χάλυβα, πλην αυτών από ανοξείδωτο χάλυβα, δηλαδή ξυλόβιδες (εκτός των μακριών καρφιών με σπείρωμα), βίδες που σχηματίζουν σπείρωμα με το βίδωμά τους, άλλες βίδες και μπουλόνια με κεφαλή (έστω και με τα παξιμάδια και τις ροδέλες τους, αλλά εκτός των βιδών των κομμένων από σώματα με πλήρη τομή, και με πάχος στελέχους που δεν υπερβαίνει τα 6 mm και εκτός των βιδών και των μπουλονιών για τη στερέωση υλικού κατασκευής σιδηροτροχιών) και ροδέλες, που αποστέλλονται από τη Μαλαισία, που υπάγονται επί του παρόντος στους κωδικούς ΣΟ ex 7318 12 90, ex 7318 14 91, ex 7318 14 99, ex 7318 15 59, ex 7318 15 69, ex 7318 15 81, ex 7318 15 89, ex 7318 15 90, ex 7318 21 00 και ex 7318 22 00 (το «υπό εξέταση προϊόν»). Δ. ΛΟΓΟΙ ΤΗΣ ΕΠΑΝΕΞΕΤΑΣΗΣ (4) Ο αιτών ισχυρίζεται ότι δεν πραγματοποίησε εξαγωγές του υπό εξέταση προϊόντος στην Ευρωπαϊκή Ένωση κατά την περίοδο της έρευνας που οδήγησε στα επεκταθέντα μέτρα, δηλαδή από την 1η Ιανουαρίου 2008 έως τις 30 Σεπτεμβρίου 2010. (5) Επιπλέον, ο αιτών ισχυρίζεται ότι δεν είναι συνδεδεμένος με παραγωγούς-εξαγωγείς που υπόκεινται σε μέτρα και ότι δεν καταστρατήγησε τα μέτρα που ισχύουν για ορισμένους συνδετήρες από σίδηρο ή χάλυβα, κινεζικής καταγωγής. (6) Ο αιτών ισχυρίζεται επίσης ότι άρχισε να εξάγει το υπό εξέταση προϊόν στην Ένωση μετά το πέρας της αρχικής περιόδου έρευνας που οδήγησε στα επεκταθέντα μέτρα. Ε. ΔΙΑΔΙΚΑΣΙΑ (7) Οι παραγωγοί της Ένωσης που είναι γνωστό ότι ενδιαφέρονται ενημερώθηκαν σχετικά με την υποβολή της εν λόγω αίτησης και είχαν τη δυνατότητα να διατυπώσουν τις παρατηρήσεις τους. (8) Ύστερα από εξέταση των διαθέσιμων αποδεικτικών στοιχείων, η Επιτροπή καταλήγει στο συμπέρασμα ότι υπάρχουν επαρκή αποδεικτικά στοιχεία που δικαιολογούν την έναρξη έρευνας σύμφωνα με το άρθρο 11 παράγραφος 4 και το άρθρο 13 παράγραφος 4 του βασικού κανονισμού αντιντάμπινγκ για να εξεταστεί η δυνατότητα χορήγησης στον αιτούντα απαλλαγής από τα επεκταθέντα μέτρα. α) Ερωτηματολόγια Η Επιτροπή, για να συγκεντρώσει τα στοιχεία που θεωρεί απαραίτητα για την έρευνά της, θα αποστείλει ερωτηματολόγιο στον αιτούντα. β) Συλλογή πληροφοριών και ακροάσεις Όλα τα ενδιαφερόμενα μέρη καλούνται να γνωστοποιήσουν γραπτώς τις απόψεις τους και να προσκομίσουν αποδεικτικά στοιχεία. Επιπλέον, η Επιτροπή μπορεί να δεχθεί σε ακρόαση τα ενδιαφερόμενα μέρη, εφόσον το ζητήσουν γραπτώς και αποδείξουν ότι υπάρχουν ιδιαίτεροι λόγοι για τους οποίους επιβάλλεται η ακρόασή τους. ΣΤ. ΚΑΤΑΡΓΗΣΗ ΤΟΥ ΙΣΧΥΟΝΤΟΣ ΔΑΣΜΟΥ ΑΝΤΙΝΤΑΜΠΙΝΓΚ ΚΑΙ ΚΑΤΑΓΡΑΦΗ ΤΩΝ ΕΙΣΑΓΩΓΩΝ (9) Σύμφωνα με το άρθρο 11 παράγραφος 4 του βασικού κανονισμού αντιντάμπινγκ, πρέπει να καταργηθεί ο ισχύων δασμός αντιντάμπινγκ επί των εισαγωγών του εν λόγω προϊόντος που παράγεται και πωλείται προς εξαγωγή στην Ευρωπαϊκή Ένωση από τον αιτούντα. (10) Συγχρόνως, οι εν λόγω εισαγωγές πρέπει να υπαχθούν σε καταγραφή σύμφωνα με το άρθρο 14 παράγραφος 5 του βασικού κανονισμού αντιντάμπινγκ, προκειμένου να εξασφαλισθεί ότι, σε περίπτωση που από την εξέταση επιβεβαιωθεί η καταστρατήγηση εκ μέρους του αιτούντος, θα είναι δυνατή η επιβολή δασμών αντιντάμπινγκ αναδρομικά από την ημερομηνία έναρξης της εξέτασης. Το ποσό της ενδεχόμενης μελλοντικής οφειλής του αιτούντος δεν είναι δυνατόν να εκτιμηθεί στην παρούσα φάση της διαδικασίας. Ζ. ΠΡΟΘΕΣΜΙΕΣ (11) Για λόγους χρηστής διαχείρισης, πρέπει να καθοριστούν προθεσμίες εντός των οποίων: - τα ενδιαφερόμενα μέρη μπορούν να αναγγελθούν στην Επιτροπή, να εκθέσουν γραπτώς τις απόψεις τους και να απαντήσουν στο ερωτηματολόγιο που αναφέρεται στην αιτιολογική σκέψη 8 στοιχείο α) του παρόντος κανονισμού ή να παράσχουν οποιαδήποτε άλλη πληροφορία που πρέπει να ληφθεί υπόψη κατά την έρευνα, - τα ενδιαφερόμενα μέρη μπορούν να ζητήσουν γραπτώς να γίνουν δεκτά σε ακρόαση από την Επιτροπή. Η. ΑΡΝΗΣΗ ΣΥΝΕΡΓΑΣΙΑΣ (12) Όταν ένα ενδιαφερόμενο μέρος αρνείται την πρόσβαση στις απαραίτητες πληροφορίες ή δεν τις παρέχει εντός των προβλεπόμενων προθεσμιών ή παρεμποδίζει την έρευνα σε σημαντικό βαθμό, επιτρέπεται να συνάγονται συμπεράσματα, είτε καταφατικά είτε αποφατικά, με βάση τα διαθέσιμα στοιχεία, όπως προβλέπεται στο άρθρο 18 του βασικού κανονισμού αντιντάμπινγκ. (13) Όταν διαπιστώνεται ότι ένα ενδιαφερόμενο μέρος έχει προσκομίσει ψευδή ή παραπλανητικά στοιχεία, τα εν λόγω στοιχεία δεν λαμβάνονται υπόψη και είναι δυνατόν να χρησιμοποιηθούν τα διαθέσιμα στοιχεία, σύμφωνα με το άρθρο 18 του βασικού κανονισμού αντιντάμπινγκ. Αν ένα ενδιαφερόμενο μέρος δεν συνεργασθεί ή συνεργασθεί μόνο εν μέρει, και τα συμπεράσματα βασιστούν επομένως στα διαθέσιμα στοιχεία σύμφωνα με το άρθρο 18 του βασικού κανονισμού, το αποτέλεσμα μπορεί να είναι λιγότερο ευνοϊκό γι’ αυτό το μέρος απ’ ό,τι αν είχε συνεργαστεί, Θ. ΕΠΕΞΕΡΓΑΣΙΑ ΠΡΟΣΩΠΙΚΩΝ ΔΕΔΟΜΕΝΩΝ (14) Επισημαίνεται ότι η επεξεργασία δεδομένων προσωπικού χαρακτήρα που συλλέγονται στο πλαίσιο της παρούσας έρευνας θα πραγματοποιηθεί σύμφωνα με τον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (4). Ι. ΣΥΜΒΟΥΛΟΣ ΑΚΡΟΑΣΕΩΝ (15) Σημειώνεται επίσης ότι, αν τα ενδιαφερόμενα μέρη θεωρούν ότι αντιμετωπίζουν δυσκολίες κατά την άσκηση του δικαιώματός τους υπεράσπισης, μπορούν να ζητήσουν την παρέμβαση του συμβούλου ακροάσεων της ΓΔ Εμπορίου. Ο σύμβουλος ακροάσεων ενεργεί ως διαμεσολαβητής μεταξύ των ενδιαφερόμενων μερών και των υπηρεσιών της Επιτροπής παρέχοντας, όπου χρειαστεί, συμβουλές για διαδικαστικά θέματα που αφορούν την προστασία των συμφερόντων των μερών στην παρούσα διαδικασία, ιδίως όσον αφορά θέματα σχετικά με την πρόσβαση στον φάκελο, την εμπιστευτικότητα, την παράταση των προθεσμιών και την επεξεργασία της γραπτής και/ή προφορικής υποβολής απόψεων. (16) Για περισσότερες πληροφορίες και στοιχεία επικοινωνίας, τα ενδιαφερόμενα μέρη μπορούν να ανατρέξουν στις ιστοσελίδες του συμβούλου ακροάσεων στον δικτυακό τόπο της ΓΔ Εμπορίου: http://ec.europa.eu/trade/tackling-unfair-trade/hearing-officer/, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Με τον παρόντα κανονισμό αναλαμβάνεται η διεξαγωγή επανεξέτασης του εκτελεστικού κανονισμού (ΕΕ) αριθ. 723/2011, σύμφωνα με το άρθρο 11 παράγραφος 4 και το άρθρο 13 παράγραφος 4 του κανονισμού (ΕΚ) αριθ. 1225/2009, για να προσδιοριστεί κατά πόσον οι εισαγωγές ορισμένων συνδετήρων από σίδηρο ή χάλυβα, πλην αυτών από ανοξείδωτο χάλυβα, δηλαδή ξυλόβιδες (εκτός των μακριών καρφιών με σπείρωμα), βίδες που σχηματίζουν σπείρωμα με το βίδωμά τους, άλλες βίδες και μπουλόνια με κεφαλή (έστω και με τα παξιμάδια και τις ροδέλες τους, αλλά εκτός των βιδών των κομμένων από σώματα με πλήρη τομή, και με πάχος στελέχους που δεν υπερβαίνει τα 6 mm και εκτός των βιδών και των μπουλονιών για τη στερέωση υλικού κατασκευής σιδηροτροχιών) και ροδέλες, που υπάγονται επί του παρόντος στους κωδικούς ΣΟ ex 7318 12 90, ex 7318 14 91, ex 7318 14 99, ex 7318 15 59, ex 7318 15 69, ex 7318 15 81, ex 7318 15 89, ex 7318 15 90, ex 7318 21 00 και ex 7318 22 00 (κωδικοί TARIC 7318129011, 7318129091, 7318149111, 7318149191, 7318149911, 7318149991, 7318155911, 7318155961, 7318155981, 7318156911, 7318156961, 7318156981, 7318158111, 7318158161, 7318158181, 7318158911, 7318158961, 7318158981, 7318159021, 7318159071, 7318159091, 7318210031, 7318210095, 7318220031 και 7318220095), που αποστέλλονται από τη Μαλαισία και παράγονται από την Andfast Malaysia Sdn. Bhd. (πρόσθετος κωδικός TARIC B265), πρέπει να υπόκεινται στον δασμό αντιντάμπινγκ που επιβάλλεται από τον εκτελεστικό κανονισμό (ΕΕ) αριθ. 723/2011. Άρθρο 2 Καταργείται ο δασμός αντιντάμπινγκ που επιβλήθηκε με τον εκτελεστικό κανονισμό (ΕΚ) αριθ. 723/2011 επί των εισαγωγών που προσδιορίζονται στο άρθρο 1 του παρόντος κανονισμού. Άρθρο 3 Οι τελωνειακές αρχές καλούνται, σύμφωνα με το άρθρο 14 παράγραφος 5 του κανονισμού (ΕΚ) αριθ. 1225/2009, να προβούν στις κατάλληλες ενέργειες για την καταγραφή των εισαγωγών που καθορίζονται στο άρθρο 1 του παρόντος κανονισμού. Η καταγραφή λήγει εννέα μήνες μετά την ημερομηνία έναρξης ισχύος του παρόντος κανονισμού. Άρθρο 4 1. Τα ενδιαφερόμενα μέρη, προκειμένου να ληφθούν υπόψη κατά την έρευνα οι παρατηρήσεις τους, θα πρέπει να αναγγελθούν στην Επιτροπή, να εκθέσουν γραπτώς τις απόψεις τους και να απαντήσουν στο ερωτηματολόγιο που αναφέρεται στην αιτιολογική σκέψη 8 στοιχείο α) του παρόντος κανονισμού ή να παράσχουν οποιαδήποτε άλλη πληροφορία, εκτός αν ορίζεται διαφορετικά, εντός 37 ημερών από την ημερομηνία έναρξης της ισχύος του παρόντος κανονισμού. Εφιστάται η προσοχή στο γεγονός ότι τα μέρη δύνανται να ασκήσουν τα περισσότερα διαδικαστικά δικαιώματα που καθορίζονται στον κανονισμό (ΕΚ) αριθ. 1225/2009 μόνον εφόσον αναγγελθούν εντός της προαναφερόμενης προθεσμίας. Τα ενδιαφερόμενα μέρη μπορούν επίσης να ζητήσουν εγγράφως, εντός της ίδιας προθεσμίας των 37 ημερών, να γίνουν δεκτά σε ακρόαση από την Επιτροπή. 2. Όλες οι γραπτές παρατηρήσεις, συμπεριλαμβανομένων των πληροφοριών που ζητούνται στην παρούσα ανακοίνωση, καθώς και οι απαντήσεις στα ερωτηματολόγια και η αλληλογραφία των ενδιαφερόμενων μερών, τα οποία διαβιβάζονται εμπιστευτικώς, πρέπει να φέρουν την ένδειξη «Limited» («Περιορισμένης διανομής») (5). Τα ενδιαφερόμενα μέρη που υποβάλλουν περιορισμένης διανομής («Limited») πληροφορίες οφείλουν να προσκομίσουν μη εμπιστευτικές περιλήψεις τους, σύμφωνα με το άρθρο 19 παράγραφος 2 του βασικού κανονισμού, οι οποίες θα φέρουν την ένδειξη «For inspection by interested parties» (προς εξέταση από τα ενδιαφερόμενα μέρη). Οι εν λόγω περιλήψεις πρέπει να είναι αρκούντως λεπτομερείς, ώστε να επιτρέπουν τη σε ικανοποιητικό βαθμό κατανόηση της ουσίας της εμπιστευτικής πληροφορίας που υποβάλλεται Αν ένα ενδιαφερόμενο μέρος που υποβάλλει εμπιστευτικές πληροφορίες δεν προσκομίσει μη εμπιστευτική περίληψή τους στην απαιτούμενη μορφή και ποιότητα, οι εν λόγω εμπιστευτικές πληροφορίες μπορεί να μη ληφθούν υπόψη. Τα ενδιαφερόμενα μέρη καλούνται να υποβάλουν όλες τις παρατηρήσεις και τα αιτήματά τους σε ηλεκτρονική μορφή (τις παρατηρήσεις μη εμπιστευτικού χαρακτήρα μέσω ηλεκτρονικού ταχυδρομείου και τις παρατηρήσεις εμπιστευτικού χαρακτήρα σε CD-R/DVD), και να αναφέρουν την επωνυμία, την ταχυδρομική διεύθυνση, τη διεύθυνση ηλεκτρονικού ταχυδρομείου, καθώς και τους αριθμούς τηλεφώνου και φαξ τους. Ωστόσο, οποιεσδήποτε εξουσιοδοτήσεις και υπογεγραμμένα πιστοποιητικά που συνοδεύουν απαντήσεις σε ερωτηματολόγια και επικαιροποιήσεις τους πρέπει να υποβάλλονται γραπτώς, δηλαδή με το ταχυδρομείο ή με επίδοση στη διεύθυνση που ακολουθεί. Βάσει του άρθρου 18 παράγραφος 2 του βασικού κανονισμού, εάν ένα ενδιαφερόμενο μέρος δεν μπορεί να υποβάλει τις παρατηρήσεις και τις αιτήσεις του σε ηλεκτρονική μορφή, πρέπει να ενημερώσει αμέσως την Επιτροπή. Για περαιτέρω πληροφορίες σχετικά με την αλληλογραφία με την Επιτροπή, τα ενδιαφερόμενα μέρη μπορούν να συμβουλεύονται την κατάλληλη σελίδα στον δικτυακό τόπο της Γενικής Διεύθυνσης Εμπορίου: http://ec.europa.eu/trade/tackling-unfair-trade/trade-defence/. Διεύθυνση της Επιτροπής για την αλληλογραφία: European Commission Directorate-General for Trade Directorate H Office: N105 04/092 1049 Brussels Belgium Φαξ (+ 32 2) 295 65 05 Άρθρο 5 Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 15 Νοεμβρίου 2011.

Εμπορικές πράξεις

Εμπορική νομοθεσία


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 792/2012 ΤΗΣ ΕΠΙΤΡΟΠΉΣ της 23ης Αυγούστου 2012 σχετικά με τη θέσπιση κανόνων σχεδιασμού των αδειών, πιστοποιητικών και άλλων εγγράφων που προβλέπονται στον κανονισμό (ΕΚ) αριθ. 338/97 για την προστασία των ειδών άγριας πανίδας και χλωρίδας με τον έλεγχο του εμπορίου τους και με την τροποποίηση του κανονισμού (ΕΚ) αριθ. 865/2006 της Επιτροπής Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 338/97 του Συμβουλίου, της 9ης Δεκεμβρίου 1996, για την προστασία των ειδών της άγριας πανίδας και χλωρίδας με τον έλεγχο του εμπορίου τους (1), και ιδίως το άρθρο 19 παράγραφος 1, Εκτιμώντας τα ακόλουθα: (1) Απαιτείται η θέσπιση διατάξεων για την εφαρμογή του κανονισμού (ΕΚ) αριθ. 338/97 και για τη διασφάλιση της πλήρους συμμόρφωσης με τις διατάξεις της σύμβασης για το διεθνές εμπόριο ειδών άγριας πανίδας και χλωρίδας που απειλούνται με εξαφάνιση (CITES) (εφεξής «η σύμβαση»). (2) Προκειμένου να εξασφαλιστεί η ενιαία εφαρμογή του κανονισμού (ΕΚ) αριθ. 338/97 και του κανονισμού (ΕΚ) αριθ. 865/2006 της Επιτροπής, της 4ης Μαΐου 2006, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 338/97 του Συμβουλίου για την προστασία των ειδών άγριας πανίδας και χλωρίδας με τον έλεγχο του εμπορίου τους (2), είναι αναγκαίο να θεσπιστούν υποδείγματα προς τα οποία πρέπει να αντιστοιχούν οι άδειες, τα πιστοποιητικά και τα άλλα έγγραφα που προβλέπονται στους εν λόγω κανονισμούς. (3) Κατά τη 15η σύνοδο της διάσκεψης των μερών της σύμβασης, που πραγματοποιήθηκε στην Ντόχα (Κατάρ) από τις 13 έως τις 25 Μαρτίου 2010, τροποποήθηκε μια σειρά ψηφισμάτων τα οποία αφορούν, μεταξύ άλλων, την εναρμόνιση των αδειών και των πιστοποιητικών και τις τροποποιήσεις των κωδικών πηγής. Επομένως, είναι αναγκαίο να ληφθούν υπόψη τα εν λόγω ψηφίσματα και να τροποποιηθούν αναλόγως τα υποδείγματα. Επίσης, απαιτούνται αλλαγές προκειμένου τα έγγραφα αυτά να καταστούν σαφέστερα για τους χρήστες τους και τις εθνικές διοικήσεις. (4) Ως εκ τούτου, πρέπει να καθοριστούν ενιαίες προϋποθέσεις για τη χρήση των εν λόγω εντύπων, μέσω υποδειγμάτων, οδηγιών και επεξηγήσεων που πρέπει να χρησιμοποιούνται σε συνδυασμό με τον κανονισμό (ΕΚ) αριθ. 865/2006. (5) Οι εν λόγω ενιαίες προϋποθέσεις πρέπει να εγκριθούν σύμφωνα με τη διαδικασία εξέτασης που προβλέπεται στο άρθρο 5 του κανονισμού (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή (3). Συνεπώς, είναι απαραίτητο να συμπεριληφθούν σε εκτελεστικό κανονισμό διαφορετικό από τον κανονισμό (ΕΚ) αριθ. 865/2006. (6) Επομένως, ο κανονισμός (ΕΚ) αριθ. 865/2006 πρέπει να τροποποιηθεί αναλόγως. (7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για το εμπόριο των ειδών της άγριας πανίδας και χλωρίδας, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Γενική διάταξη Οι προδιαγραφές σχεδιασμού και οι τεχνικές προδιαγραφές όσον αφορά τα έντυπα των αδειών, των πιστοποιητικών και των άλλων εγγράφων που προβλέπονται στον κανονισμό (ΕΚ) αριθ. 338/97 και στον κανονισμό (ΕΚ) αριθ. 865/2006 περιγράφονται στον παρόντα κανονισμό. Οι προδιαγραφές σχεδιασμού και οι τεχνικές προδιαγραφές καθορίζονται για τα ακόλουθα έγγραφα: 1) άδειες εισαγωγής· 2) άδειες εξαγωγής· 3) πιστοποιητικά επανεξαγωγής· 4) πιστοποιητικά προσωπικής ιδιοκτησίας· 5) πιστοποιητικά συλλογής δειγμάτων· 6) κοινοποιήσεις εισαγωγής· 7) πιστοποιητικά περιοδευουσών εκθέσεων· 8) συμπληρωματικά φύλλα των πιστοποιητικών προσωπικής ιδιοκτησίας και των πιστοποιητικών περιοδευουσών εκθέσεων· 9) πιστοποιητικά που προβλέπονται στο άρθρο 5 παράγραφος 2 στοιχείο β) και στο άρθρο 5 παράγραφοι 3 και 4 του κανονισμού (ΕΚ) αριθ. 338/97, στο άρθρο 8 παράγραφος 3 και στο άρθρο 9 παράγραφος 2 στοιχείο β) αυτού· 10) ετικέτες που αναφέρονται στο άρθρο 7 παράγραφος 4 του κανονισμού (ΕΚ) αριθ. 338/97. Άρθρο 2 Έντυπα 1. Τα έντυπα που χρησιμοποιούνται για τις άδειες εισαγωγής, τις άδειες εξαγωγής, τα πιστοποιητικά επανεξαγωγής, τα πιστοποιητικά προσωπικής ιδιοκτησίας, τα πιστοποιητικά συλλογής δειγμάτων και τις αιτήσεις έκδοσης των εν λόγω εγγράφων είναι σύμφωνα με το υπόδειγμα του παραρτήματος I, εκτός από τα σημεία που προορίζονται για εθνική χρήση. 2. Τα έντυπα που χρησιμοποιούνται για τις κοινοποιήσεις εισαγωγής είναι σύμφωνα με το υπόδειγμα του παραρτήματος II, εκτός από τα σημεία που προορίζονται για εθνική χρήση, και μπορούν να περιέχουν αύξοντα αριθμό. 3. Τα έντυπα που χρησιμοποιούνται για τα πιστοποιητικά περιοδευουσών εκθέσεων και τις αιτήσεις για έκδοση των εν λόγω εγγράφων είναι σύμφωνα προς το υπόδειγμα του παραρτήματος III, εκτός από τα σημεία που προορίζονται για εθνική χρήση. 4. Τα έντυπα που χρησιμοποιούνται ως συμπληρωματικά φύλλα των πιστοποιητικών προσωπικής ιδιοκτησίας και των πιστοποιητικών περιοδευουσών εκθέσεων είναι σύμφωνα προς το υπόδειγμα του παραρτήματος IV. 5. Τα έντυπα που χρησιμοποιούνται για τα πιστοποιητικά τα οποία αναφέρονται στο άρθρο 5 παράγραφος 2 στοιχείο β) και παράγραφοι 3 και 4 του κανονισμού (ΕΚ) αριθ. 338/97, καθώς και στο άρθρο 8 παράγραφος 3 και άρθρο 9 παράγραφος 2 στοιχείο β) του ίδιου κανονισμού και τις αιτήσεις για έκδοση των εν λόγω πιστοποιητικών είναι σύμφωνα με το υπόδειγμα του παραρτήματος V του παρόντος κανονισμού, εκτός από τα σημεία που προορίζονται για εθνική χρήση. Τα κράτη μέλη μπορούν ωστόσο να ορίσουν ότι, αντί του προεκτυπωμένου κειμένου, τα τετραγωνίδια 18 και 19 θα πρέπει να περιέχουν μόνο τη σχετική πιστοποίηση ή έγκριση ή αμφότερες. 6. Η μορφή των ετικετών οι οποίες αναφέρονται στο άρθρο 7 παράγραφος 4 του κανονισμού (ΕΚ) αριθ. 338/97 είναι σύμφωνη προς το υπόδειγμα του παραρτήματος VI του παρόντος κανονισμού. Άρθρο 3 Τεχνικές προδιαγραφές των εντύπων 1. Το χαρτί που χρησιμοποιείται για τα έντυπα που αναφέρονται στο άρθρο 2 είναι χαρτί γραφής χωρίς μηχανικό χαρτοπολτό, βάρους 55 g/m2 κατ’ ελάχιστο. 2. Οι διαστάσεις των εντύπων που αναφέρονται στο άρθρο 2 παράγραφοι 1 έως 5 είναι 210 × 297 χιλιοστόμετρα (Α4) με μέγιστη ανοχή ως προς το μήκος 18 χιλιοστόμετρα λιγότερο και 8 χιλιοστόμετρα περισσότερο. 3. Το χρώμα του χαρτιού που χρησιμοποιείται για τα έντυπα που αναφέρονται στο άρθρο 2 παράγραφος 1 είναι: α) λευκό για το έντυπο αριθ. 1, το πρωτότυπο, με φόντο σύμπλεγμα ταινιών γκρίζου χρώματος (guilloche) τυπωμένο στην εμπρόσθια όψη ώστε να είναι φανερή οποιαδήποτε παραποίηση με μηχανικά ή χημικά μέσα· β) κίτρινο για το έντυπο αριθ. 2, το αντίγραφο για τον κάτοχο· γ) ανοιχτό πράσινο για το έντυπο αριθ. 3, το αντίγραφο για τη χώρα εξαγωγής ή επανεξαγωγής, εφόσον πρόκειται για άδεια εισαγωγής, ή το αντίγραφο προς επιστροφή από τις τελωνειακές αρχές στο εκδίδον διαχειριστικό όργανο, εφόσον πρόκειται για άδεια εξαγωγής ή πιστοποιητικό επανεξαγωγής· δ) ροζ για το έντυπο αριθ. 4, το αντίγραφο για το εκδίδον διαχειριστικό όργανο· ε) λευκό για το έντυπο αριθ. 5, την αίτηση. 4. Το χρώμα του χαρτιού που χρησιμοποιείται για τα έντυπα που αναφέρονται στο άρθρο 2 παράγραφος 2 είναι: α) λευκό για το έντυπο αριθ. 1, το πρωτότυπο· β) κίτρινο για το έντυπο αριθ. 2, το αντίγραφο για τον εισαγωγέα. 5. Το χρώμα του χαρτιού που χρησιμοποιείται για τα έντυπα που αναφέρονται στο άρθρο 2 παράγραφοι 3 και 5 είναι: α) κίτρινο για το έντυπο αριθ. 1, το πρωτότυπο, με φόντο σύμπλεγμα ταινιών γκρίζου χρώματος (guilloche) τυπωμένο στην εμπρόσθια όψη ώστε να είναι φανερή οποιαδήποτε παραποίηση με μηχανικά ή χημικά μέσα· β) ροζ για το έντυπο αριθ. 2, το αντίγραφο για το εκδίδον διαχειριστικό όργανο· γ) λευκό για το έντυπο αριθ. 3, την αίτηση. 6. Το χρώμα του χαρτιού που χρησιμοποιείται για τα συμπληρωματικά φύλλα και τις ετικέτες που αναφέρονται στο άρθρο 2 παράγραφοι 4 και 6, αντιστοίχως, είναι λευκό. 7. Τα έντυπα που αναφέρονται στο άρθρο 2 τυπώνονται και συμπληρώνονται σε μία από τις επίσημες γλώσσες της Ένωσης που ορίζεται από τα διαχειριστικά όργανα κάθε κράτους μέλους. Περιλαμβάνουν, εφόσον χρειάζεται, μετάφραση του περιεχομένου τους σε μία από τις επίσημες γλώσσες εργασίας της σύμβασης. 8. Τα κράτη μέλη φέρουν την ευθύνη της εκτύπωσης των εντύπων που αναφέρονται στο άρθρο 2, τα οποία, όταν πρόκειται για τα έντυπα που αναφέρονται στο άρθρο 2 παράγραφοι 1 έως 5, είναι δυνατόν να αποτελούν τμήμα μηχανογραφημένης διαδικασίας έκδοσης αδειών ή πιστοποιητικών. Άρθρο 4 Ο κανονισμός (ΕΚ) αριθ. 865/2006 τροποποιείται ως εξής: 1) Τα άρθρα 2 και 3 απαλείφονται. 2) Τα παραρτήματα I έως VΙ απαλείφονται. Άρθρο 5 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από τις 27 Σεπτεμβρίου 2012. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 23 Αυγούστου 2012.

Προστασία του περιβάλλοντος

Περιβαλλοντική πολιτική

ΤΕΛΩΝΕΙΑΚΗ ΝΟΜΟΘΕΣΙΑ


ΑΠΌΦΑΣΗ ΤΟΥ ΣΥΜΒΟΥΛΊΟΥ, της 13ης Μαρτίου 2012, σχετικά με τη σύναψη, εξ ονόματος της Ένωσης, της ρύθμισης μεταξύ της Ευρωπαϊκής Ένωσης και της Δημοκρατίας της Ισλανδίας, του Πριγκιπάτου του Λιχτενστάιν, του Βασιλείου της Νορβηγίας και της Ελβετικής Συνομοσπονδίας για τη συμμετοχή των εν λόγω κρατών στις εργασίες των επιτροπών που επικουρούν την Ευρωπαϊκή Επιτροπή κατά την άσκηση των εκτελεστικών αρμοδιοτήτων της όσον αφορά τη θέση σε ισχύ, την εφαρμογή και την ανάπτυξη του κεκτημένου Σένγκεν (2012/193/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως τα άρθρα 74, 77 και 79 σε συνδυασμό με το άρθρο 218 παράγραφος 6 στοιχείο α), Έχοντας υπόψη την πρόταση της Ευρωπαϊκής Επιτροπής, Έχοντας υπόψη την έγκριση του Ευρωπαϊκού Κοινοβουλίου, Εκτιμώντας τα ακόλουθα: (1) Μετά την εξουσιοδότηση που χορηγήθηκε στην Επιτροπή στις 15 Μαΐου 2006, διεξήχθηκαν διαπραγματεύσεις με τη Δημοκρατία της Ισλανδίας, το Πριγκιπάτο του Λιχτενστάιν, το Βασίλειο της Νορβηγίας και την Ελβετική Συνομοσπονδία για τη συμμετοχή των εν λόγω κρατών στις εργασίες των επιτροπών που επικουρούν την Επιτροπή κατά την άσκηση των εκτελεστικών αρμοδιοτήτων της όσον αφορά τη θέση σε ισχύ, την εφαρμογή και την ανάπτυξη του κεκτημένου Σένγκεν. (2) Σύμφωνα με την απόφαση 2012/192/ΕΕ του Συμβουλίου (1) και με την επιφύλαξη της σύναψής της σε μεταγενέστερη ημερομηνία, η ρύθμιση μεταξύ της Ευρωπαϊκής Ένωσης και της Δημοκρατίας της Ισλανδίας, του Πριγκιπάτου του Λιχτενστάιν, του Βασιλείου της Νορβηγίας και της Ελβετικής Συνομοσπονδίας για τη συμμετοχή των εν λόγω κρατών στις εργασίες των επιτροπών που επικουρούν την Ευρωπαϊκή Επιτροπή κατά την άσκηση των εκτελεστικών αρμοδιοτήτων της όσον αφορά τη θέση σε ισχύ, την εφαρμογή και την ανάπτυξη του κεκτημένου Σένγκεν («η ρύθμιση») υπεγράφη, εξ ονόματος της Ευρωπαϊκής Ένωσης, στις 22 Σεπτεμβρίου 2011. (3) Η ρύθμιση θα πρέπει να συναφθεί. (4) Η παρούσα απόφαση δεν προδικάζει τη θέση του Ηνωμένου Βασιλείου, σύμφωνα με το πρωτόκολλο για την ενσωμάτωση του κεκτημένου του Σένγκεν στο πλαίσιο της Ευρωπαϊκής Ένωσης, το οποίο προσαρτάται στη Συνθήκη για την Ευρωπαϊκή Ένωση και τη Συνθήκη για τη λειτουργία της Ευρωπαϊκής Ένωσης, και την απόφαση 2000/365/ΕΚ του Συμβουλίου, της 29ης Μαΐου 2000, σχετικά με το αίτημα του Ηνωμένου Βασιλείου της Μεγάλης Βρετανίας και Βορείου Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν (2). (5) Η παρούσα απόφαση δεν προδικάζει τη θέση της Ιρλανδίας, σύμφωνα με το πρωτόκολλο για την ενσωμάτωση του κεκτημένου του Σένγκεν στο πλαίσιο της Ευρωπαϊκής Ένωσης, το οποίο προσαρτάται στη Συνθήκη για την Ευρωπαϊκή Ένωση και τη Συνθήκη για τη λειτουργία της Ευρωπαϊκής Ένωσης, και την απόφαση 2002/192/ΕΚ του Συμβουλίου, της 28ης Φεβρουαρίου 2002, σχετικά με το αίτημα της Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν (3). (6) Η παρούσα απόφαση δεν προδικάζει τη θέση της Δανίας, σύμφωνα με το πρωτόκολλο για τη θέση της Δανίας, το οποίο προσαρτάται στη Συνθήκη για την Ευρωπαϊκή Ένωση και τη Συνθήκη για τη λειτουργία της Ευρωπαϊκής Ένωσης, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η ρύθμιση μεταξύ της Ευρωπαϊκής Ένωσης και της Δημοκρατίας της Ισλανδίας, του Πριγκιπάτου του Λιχτενστάιν, του Βασιλείου της Νορβηγίας και της Ελβετικής Συνομοσπονδίας για τη συμμετοχή των εν λόγω κρατών στις εργασίες των επιτροπών που επικουρούν την Ευρωπαϊκή Επιτροπή κατά την άσκηση των εκτελεστικών αρμοδιοτήτων της όσον αφορά τη θέση σε ισχύ, την εφαρμογή και την ανάπτυξη του κεκτημένου Σένγκεν («η ρύθμιση») εγκρίνεται εξ ονόματος της Ένωσης. Το κείμενο της ρύθμισης επισυνάπτεται στην παρούσα απόφαση. Άρθρο 2 Ο πρόεδρος του Συμβουλίου εξουσιοδοτείται να ορίσει το ή τα πρόσωπα που είναι αρμόδια να καταθέσουν, εξ ονόματος της Ένωσης, την εγκριτική πράξη που προβλέπεται στο άρθρο 7 παράγραφος 4 της ρύθμισης, προκειμένου να εκφρασθεί η συναίνεση της Ένωσης να δεσμευθεί. Άρθρο 3 Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης. Βρυξέλλες, 13 Μαρτίου 2012.

Διεθνείς συμφωνίες

ΔΙΕΘΝΕΙΣ ΣΧΕΣΕΙΣ


ΚΑΝΟΝΙΣΜΌΣ (ΕΕ) αριθ. 284/2011 ΤΗΣ ΕΠΙΤΡΟΠΉΣ της 22ας Μαρτίου 2011 για καθορισμό ειδικών όρων και λεπτομερών διαδικασιών για την εισαγωγή πλαστικών ειδών κουζίνας από πολυαμίδια και μελαμίνη καταγωγής ή προέλευσης Λαϊκής Δημοκρατίας της Κίνας και Ειδικής Διοικητικής Περιοχής Χονγκ Κονγκ της Κίνας Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τη διενέργεια επισήμων ελέγχων της συμμόρφωσης προς τη νομοθεσία περί ζωοτροφών και τροφίμων και προς τους κανόνες για την υγεία και την καλή διαβίωση των ζώων (1), και ιδίως το άρθρο 48 παράγραφος 1, Εκτιμώντας τα ακόλουθα: (1) Η οδηγία 2002/72/ΕΚ της Επιτροπής (2) ορίζει ειδικές διατάξεις σχετικά με πλαστικά υλικά και αντικείμενα που προορίζονται να έρθουν σε επαφή με τρόφιμα, συμπεριλαμβανομένων των απαιτήσεων σύνθεσης, και των περιορισμών και προδιαγραφών για ουσίες που μπορεί να χρησιμοποιούνται σε αυτά. (2) Μέσω του συστήματος έγκαιρης προειδοποίησης για τα τρόφιμα και τις ζωοτροφές ελήφθησαν διάφορες κοινοποιήσεις και προειδοποιήσεις σύμφωνα με το άρθρο 50 του κανονισμού (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου (3) σχετικά με υλικά που έρχονται σε επαφή με τρόφιμα τα οποία εισάγονται στην Ένωση από τη Λαϊκή Δημοκρατία της Κίνας (εφεξής «Κίνα») και από την Ειδική Διοικητική Περιοχή Χονγκ Κονγκ της Λαϊκής Δημοκρατίας της Κίνας (εφεξής «Χονγκ Κονγκ»), και από τα οποία απελευθερώνονται σε τρόφιμα ή προσομοιωτές τροφίμων ποσότητες χημικών ουσιών οι οποίες δεν συμμορφώνονται με τη νομοθεσία της Ένωσης. (3) Αυτές οι κοινοποιήσεις και οι προειδοποιήσεις αφορούν πρωτίστως πλαστικά είδη κουζίνας από πολυαμίδια και μελαμίνη τα οποία δεν συμμορφώνονται με τις απαιτήσεις σχετικά με την απελευθέρωση πρωτοταγών αρωματικών αμινών και φορμαλδεΰδης στα τρόφιμα όπως ορίζονται στο μέρος Α του παραρτήματος V και του τμήματος A του παραρτήματος II της οδηγίας 2002/72/ΕΚ αντιστοίχως. (4) Οι πρωτοταγείς αρωματικές αμίνες (εφεξής «ΠΑΑ») αποτελούν μια οικογένεια ενώσεων, ορισμένες εκ των οποίων είναι καρκινογόνες, ενώ για άλλες από αυτές τις ενώσεις υπάρχει η υπόνοια ότι είναι καρκινογόνες. ΠΑΑ μπορούν να προκύψουν σε υλικά που προορίζονται να έλθουν σε επαφή με τρόφιμα ως συνέπεια της παρουσίας προσμείξεων ή προϊόντων αποικοδόμησης. (5) Είδη κουζίνας από πολυαμίδια καταγωγής ή προέλευσης Κίνας και Χονγκ Κονγκ ανακοινώθηκε ότι απελευθερώνουν υψηλό επίπεδο ΠΑΑ στα τρόφιμα. (6) Η οδηγία 2002/72/ΕΚ επιτρέπει τη χρήση φορμαλδεΰδης στην κατασκευή πλαστικών ειδών, με την προϋπόθεση αυτά τα πλαστικά είδη να μην απελευθερώνουν στα τρόφιμα περισσότερο από 15 mg/kg φορμαλδεΰδης [όριο ειδικής μετανάστευσης (SML) εκφραζόμενο ως σύνολο φορμαλδεΰδης και εξαμεθυλενοτετραμίνης]. (7) Τα είδη κουζίνας από μελαμίνη καταγωγής ή προέλευσης Κίνας και Χονγκ Κονγκ ανακοινώθηκε ότι απελευθερώνουν στα τρόφιμα φορμαλδεΰδη σε υψηλότερα επίπεδα από αυτά που επιτρέπονται. (8) Κατά τα τελευταία έτη, στην προσπάθεια να αυξηθούν οι γνώσεις σχετικά με τις απαιτήσεις που ορίζονται στη νομοθεσία της Ένωσης σχετικά με υλικά που έρχονται σε επαφή με τα τρόφιμα τα οποία εισάγονται στην Ένωση, η Επιτροπή ανέλαβε διάφορες πρωτοβουλίες, συμπεριλαμβανομένων σεμιναρίων κατάρτισης για τις ελεγκτικές αρχές της Κίνας και τον ενδιαφερόμενο κλάδο παραγωγής. (9) Παρά όλες αυτές τις πρωτοβουλίες, οι αποστολές του Γραφείου Τροφίμων και Κτηνιατρικών Θεμάτων στην Κίνα και στο Χονγκ Κονγκ το 2009 εντόπισε σοβαρές ανεπάρκειες στο επίσημο σύστημα ελέγχου όσον αφορά τα πλαστικά υλικά που έρχονται σε επαφή με τρόφιμα τα οποία προορίζονται για εισαγωγή στην Ένωση, καθώς και μεγάλες ποσότητες ελεγχόμενων πλαστικών ειδών κουζίνας από πολυαμίδια και μελαμίνη καταγωγής ή προέλευσης Κίνας και Χονγκ Κονγκ που δεν πληρούν ακόμη τις απαιτήσεις της νομοθεσίας της Ένωσης. (10) Ο κανονισμός (ΕΚ) αριθ. 1935/2004 του Ευρωπαϊκού Κοινοβουλίου και του Συμβουλίου (4) καθορίζει ειδικές διατάξεις σχετικά με τα υλικά και αντικείμενα που προορίζονται να έρθουν σε επαφή άμεσα ή έμμεσα, με τρόφιμα, συμπεριλαμβανομένων ορισμένων γενικών και ειδικών απαιτήσεων που πρέπει να πληρούν αυτά τα υλικά και τα αντικείμενα. Σύμφωνα με το άρθρο 24 του εν λόγω κανονισμού τα κράτη μέλη διεξάγουν επισήμους ελέγχους προκειμένου να επιβάλλουν τη συμμόρφωση με τον εν λόγω κανονισμό σύμφωνα με τις σχετικές διατάξεις του ενωσιακού δικαίου που αφορούν τους επίσημους ελέγχους των τροφίμων και των ζωοτροφών. Οι διατάξεις αυτές έχουν καθοριστεί με τον κανονισμό (ΕΚ) αριθ. 882/2004. (11) Ειδικότερα, το άρθρο 48 παράγραφος 1 του κανονισμού (ΕΚ) αριθ. 882/2004 προβλέπει ότι στο μέτρο που οι όροι και οι λεπτομερείς διαδικασίες που πρέπει να τηρούνται κατά την εισαγωγή προϊόντων από τρίτες χώρες δεν προβλέπονται από την ενωσιακή νομοθεσία, οι εν λόγω όροι και οι διαδικασίες μπορούν, αν χρειάζεται, να ορίζονται από την Επιτροπή. (12) Το άρθρο 48 παράγραφος 2 του κανονισμού (ΕΚ) αριθ. 882/2004 προβλέπει τη δυνατότητα να επιβληθούν ειδικοί όροι εισαγωγής σε συγκεκριμένα προϊόντα που προέρχονται από ορισμένες τρίτες χώρες, λαμβάνοντας υπόψη τους πιθανούς κινδύνους που συνδέονται με αυτά τα προϊόντα. (13) Προκειμένου να ελαχιστοποιηθούν οι κίνδυνοι για την υγεία που ενδεχομένως προκύψουν από τα πλαστικά είδη κουζίνας από πολυαμίδια και μελαμίνη καταγωγής Κίνας και Χονγκ Κονγκ, κάθε αποστολή αυτών των προϊόντων πρέπει να συνοδεύεται από την κατάλληλη τεκμηρίωση, συμπεριλαμβανομένων των αναλυτικών αποτελεσμάτων που αποδεικνύουν ότι η αποστολή πληροί τις απαιτήσεις σχετικά με την απελευθέρωση ΠΑΑ και φορμαλδεΰδης αντιστοίχως, όπως ορίζεται στην οδηγία 2002/72/ΕΚ. (14) Προκειμένου να εξασφαλιστεί πιο αποτελεσματική οργάνωση των ελέγχων πλαστικών ειδών κουζίνας από πολυαμίδια και μελαμίνη καταγωγής ή προέλευσης Κίνας ή Χονγκ Κονγκ, οι εισαγωγείς ή οι αντιπρόσωποί τους πρέπει να κοινοποιούν εκ των προτέρων την άφιξη και τη φύση των αποστολών. Παρομοίως, τα κράτη μέλη πρέπει να έχουν τη δυνατότητα να ορίσουν συγκεκριμένα πρώτα σημεία εισόδου από τα οποία οι αποστολές των εν λόγω προϊόντων μπορούν να εισέλθουν στην Ένωση. Αυτές οι πληροφορίες πρέπει να διατίθενται δημοσίως. (15) Προκειμένου να εξασφαλιστεί κάποιος βαθμός ομοιομορφίας σε επίπεδο ΕΕ όσον αφορά τους ελέγχους πλαστικών ειδών κουζίνας από πολυαμίδια και μελαμίνη καταγωγής ή προέλευσης Κίνας ή Χονγκ Κονγκ, η διαδικασία για επίσημους ελέγχους, όπως ορίζεται στο άρθρο 2 του κανονισμού (ΕΚ) αριθ. 882/2004, πρέπει να καθοριστεί στον παρόντα κανονισμό. Οι έλεγχοι αυτοί πρέπει να περιλαμβάνουν ελέγχους τεκμηρίωσης, ταυτότητας και φυσικούς ελέγχους. (16) Στην περίπτωση μη συμμόρφωσης που εντοπίζεται κατά τους φυσικούς ελέγχους, τα κράτη μέλη πρέπει να ενημερώνουν αμέσως την Επιτροπή μέσω του συστήματος έγκαιρης προειδοποίησης για τρόφιμα και ζωοτροφές. (17) Τα κράτη μέλη έχουν τη δυνατότητα, σε ειδικές περιπτώσεις, να εγκρίνουν την περαιτέρω μεταφορά αποστολών πλαστικών ειδών κουζίνας από πολυαμίδια και μελαμίνη καταγωγής ή προέλευσης Κίνας ή Χονγκ Κονγκ από το πρώτο σημείο εισόδου, με την προϋπόθεση ότι έχουν πραγματοποιηθεί συνεννοήσεις με την αρμόδια αρχή στο σημείο προορισμού για να εξασφαλιστεί η ιχνηλασιμότητα των αποστολών εν αναμονή των αποτελεσμάτων των φυσικών ελέγχων, προκειμένου να μπορέσει η αρμόδια αρχή να αντιμετωπίσει αποτελεσματικά και αποδοτικά τη διαδικασία εισαγωγής τέτοιων αποστολών. (18) Τα πλαστικά είδη κουζίνας από πολυαμίδια και μελαμίνη καταγωγής ή προέλευσης Κίνας ή Χονγκ Κονγκ πρέπει να τίθενται σε ελεύθερη κυκλοφορία μόνον όταν ολοκληρωθούν όλοι οι έλεγχοι και γνωστοποιηθούν τα αποτελέσματα. Για τον σκοπό αυτό, το αποτέλεσμα των ελέγχων πρέπει να διατίθεται στις τελωνειακές αρχές πριν να τεθούν τα εμπορεύματα σε ελεύθερη κυκλοφορία. (19) Για τους ελέγχους αυτούς πρέπει να καταρτιστεί διαδικασία καταγραφής των πληροφοριών που προκύπτουν από αυτούς τους ελέγχους. Οι πληροφορίες αυτές πρέπει να υποβάλλονται τακτικά στην Επιτροπή. (20) Οι διατάξεις του παρόντος κανονισμού αναθεωρούνται κατά περιοδικά διαστήματα λαμβάνοντας υπόψη τις πληροφορίες που λαμβάνονται από τα κράτη μέλη. (21) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Αντικείμενο Ο παρών κανονισμός καθορίζει ειδικούς όρους και λεπτομερείς διαδικασίες για την εισαγωγή πλαστικών ειδών κουζίνας από πολυαμίδια και μελαμίνη καταγωγής ή προέλευσης Λαϊκής Δημοκρατίας της Κίνας (εφεξής «Κίνα») και Ειδικής Διοικητικής Περιοχής Χονγκ Κονγκ της Λαϊκής Δημοκρατίας της Κίνας (εφεξής «Χονγκ Κονγκ»). Άρθρο 2 Ορισμοί Για τους σκοπούς του παρόντος κανονισμού, ισχύουν οι ακόλουθοι ορισμοί: α) «πλαστικά είδη κουζίνας»: πλαστικά υλικά όπως περιγράφονται στις παραγράφους 1 και 2 του άρθρου 1 της οδηγίας 2002/72/ΕΚ και εμπίπτουν στον κωδικό ΣΟ ex 3924 10 00· β) «αποστολή»: μια ποσότητα πλαστικών ειδών κουζίνας από πολυαμίδια ή μελαμίνη, που καλύπτονται από το/τα ίδιο/ίδια έγγραφο/έγγραφα, αποστέλλονται με τα ίδια μέσα μεταφοράς και προέρχονται από την ίδια τρίτη χώρα· γ) «αρμόδιες αρχές»: οι αρμόδιες αρχές των κρατών μελών που έχουν οριστεί σύμφωνα με το άρθρο 4 του κανονισμού (ΕΚ) αριθ. 882/2004· δ) «πρώτο σημείο εσόδου»: το σημείο εισόδου μιας αποστολής στην Ένωση· ε) «έλεγχος τεκμηρίωσης»: ο έλεγχος των εγγράφων που αναφέρονται στο άρθρο 3 του παρόντος κανονισμού· στ) «έλεγχος ταυτότητας»: οπτική εξέταση για να εξασφαλιστεί ότι τα έγγραφα που συνοδεύουν την αποστολή αντιστοιχούν με τα περιεχόμενα της αποστολής· ζ) «φυσικός έλεγχος»: η δειγματοληψία για ανάλυση και εργαστηριακές δοκιμές και κάθε άλλος έλεγχος που χρειάζεται για την επαλήθευση της συμμόρφωσης με τις απαιτήσεις όσον αφορά την απελευθέρωση των ΠΑΑ και της φορμαλδεΰδης που καθορίζονται στην οδηγία 2002/72/ΕΚ. Άρθρο 3 Όροι που αφορούν τις εισαγωγές 1. Τα πλαστικά είδη κουζίνας από πολυαμίδια και μελαμίνη καταγωγής ή προέλευσης Κίνας και Χονγκ Κονγκ εισάγονται στα κράτη μέλη μόνον αν ο εισαγωγέας υποβάλει στην αρμόδια αρχή για κάθε αποστολή δεόντως συμπληρωμένη δήλωση, με την οποία επιβεβαιώνει ότι η αποστολή πληροί τις απαιτήσεις σχετικά με την απελευθέρωση πρωτοταγών αρωματικών αμινών και φορμαλδεΰδης που καθορίζονται στο μέρος A του παραρτήματος V και στο τμήμα A του παραρτήματος II της οδηγίας 2002/72/ΕΚ αντιστοίχως. 2. Το υπόδειγμα της δήλωσης που αναφέρεται στην παράγραφο 1 παρατίθεται στο παράρτημα του παρόντος κανονισμού. Η δήλωση διατυπώνεται στην επίσημη γλώσσα ή σε μία από τις επίσημες γλώσσες του κράτους μέλους στο οποίο εισάγεται η αποστολή. 3. Η δήλωση που αναφέρεται στην παράγραφο 1 συνοδεύεται από έκθεση εργαστηρίου που περιέχει: α) όσον αφορά τα είδη κουζίνας από πολυαμίδια, αναλυτικά αποτελέσματα που αποδεικνύουν ότι δεν απελευθερώνουν πρωτοταγείς αρωματικές αμίνες σε τρόφιμα ή προσομοιωτές τροφίμων σε ανιχνεύσιμη ποσότητα. Το όριο ανίχνευσης ισχύει για το άθροισμα των πρωτοταγών αρωματικών αμινών. Για τον σκοπό της ανάλυσης το όριο ανίχνευσης για πρωτοταγείς αρωματικές αμίνες ορίζεται σε 0,01 mg/kg τροφίμων ή προσομοιωτών τροφίμων· β) όσον αφορά τα είδη κουζίνας από μελαμίνη, αναλυτικά αποτελέσματα που αποδεικνύουν ότι δεν απελευθερώνουν φορμαλδεΰδη σε τρόφιμα ή προσομοιωτές τροφίμων σε ποσότητα που υπερβαίνει τα 15 mg/kg τροφίμου. 4. Η αρμόδια αρχή προσδιορίζει στη δήλωση που παρατίθεται στο παράρτημα, αν τα εμπορεύματα είναι αποδεκτά ή όχι για θέση σε ελεύθερη κυκλοφορία, ανάλογα με το αν πληρούν τους όρους και τις προϋποθέσεις που προβλέπονται στην οδηγία 2002/72/ΕΚ όπως ορίζεται στην παράγραφο 1. Άρθρο 4 Προηγούμενη κοινοποίηση των αποστολών Οι εισαγωγείς ή οι αντιπρόσωποί τους κοινοποιούν στην αρμόδια αρχή στο πρώτο σημείο εισόδου τουλάχιστον δύο εργάσιμες ημέρες νωρίτερα από την προβλεπόμενη ημερομηνία και ώρα της φυσικής άφιξης των αποστολών καταγωγής ή προέλευσης Κίνας και Χονγκ Κονγκ. Άρθρο 5 Κοινοποίηση του πρώτου σημείου εισόδου Όταν τα κράτη μέλη αποφασίσουν να ορίσουν συγκεκριμένα πρώτα σημεία εισόδου για αποστολές καταγωγής ή προέλευσης Κίνας και Χονγκ Κονγκ, δημοσιεύουν στο διαδίκτυο επικαιροποιημένο κατάλογο αυτών των σημείων και κοινοποιούν στην Επιτροπή τη διεύθυνση του δικτυακού τόπου. Η Επιτροπή δημοσιοποιεί στο διαδικτυακό τόπο της, για λόγους ενημέρωσης, τους συνδέσμους των εθνικών καταλόγων με τα συγκεκριμένα πρώτα σημεία εισόδου. Άρθρο 6 Έλεγχοι στο πρώτο σημείο εισόδου 1. Η αρμόδια αρχή στο πρώτο σημείο εισόδου πραγματοποιεί: α) ελέγχους των εγγράφων για όλες τις αποστολές εντός δύο εργάσιμων ημερών από τη στιγμή της άφιξής τους· β) ελέγχους ταυτότητας και φυσικούς ελέγχους, συμπεριλαμβανομένης εργαστηριακής ανάλυσης του 10 % των αποστολών, και με τρόπο ώστε να είναι αδύνατο να προβλέψουν οι εισαγωγείς ή οι εκπρόσωποί τους ποια συγκεκριμένη αποστολή θα υποβληθεί στους εν λόγω ελέγχους· τα αποτελέσματα των φυσικών ελέγχων πρέπει να είναι διαθέσιμα το συντομότερο, από τεχνικής πλευράς, δυνατό. 2. Αν η εργαστηριακή ανάλυση που αναφέρεται στο σημείο β) της παραγράφου 1 εντοπίσει μη συμμόρφωση, οι αρμόδιες αρχές ενημερώνουν αμέσως την Επιτροπή σχετικά με τα αποτελέσματα μέσω του συστήματος έγκαιρης προειδοποίησης για τρόφιμα και ζωοτροφές που δημιουργήθηκε βάσει του άρθρου 50 του κανονισμού (ΕΚ) αριθ. 178/2002. Άρθρο 7 Περαιτέρω μεταφορά Η αρμόδια αρχή στο πρώτο σημείο εισόδου μπορεί να επιτρέψει την περαιτέρω μεταφορά των αποστολών καταγωγής ή προέλευσης Κίνας και Χονγκ Κονγκ, εν αναμονή των αποτελεσμάτων των ελέγχων που αναφέρονται στο άρθρο 6 παράγραφος 1 στοιχείο β). Αν η αρμόδια αρχή χορηγήσει την έγκριση που αναφέρεται στην πρώτη παράγραφο, ενημερώνει την αρμόδια αρχή στο σημείο προορισμού και υποβάλλει αντίγραφο της δήλωσης που παρατίθεται στο παράρτημα, δεόντως συμπληρωμένης όπως προβλέπεται στο άρθρο 3 και τα αποτελέσματα των ελέγχων που αναφέρονται στο άρθρο 6 παράγραφος 1 στοιχείο β), μόλις αυτά είναι διαθέσιμα. Τα κράτη μέλη εξασφαλίζουν ότι θεσπίζονται οι κατάλληλες ρυθμίσεις έτσι ώστε να διασφαλιστεί ότι οι αποστολές εξακολουθούν να βρίσκονται υπό τον συνεχή έλεγχο των αρμοδίων αρχών και δεν μπορούν να παραποιηθούν με οποιοδήποτε τρόπο εν αναμονή των αποτελεσμάτων από τους ελέγχους που αναφέρονται στο άρθρο 6 παράγραφος 1 στοιχείο β). Άρθρο 8 Θέση σε ελεύθερη κυκλοφορία Η θέση σε ελεύθερη κυκλοφορία των πλαστικών ειδών κουζίνας από πολυαμίδια και μελαμίνη καταγωγής ή προέλευσης Κίνας και Χονγκ Κονγκ προϋποθέτει την υποβολή στις τελωνειακές αρχές της δήλωσης που παρατίθεται στο παράρτημα δεόντως συμπληρωμένης όπως προβλέπεται στο άρθρο 3. Άρθρο 9 Υποβολή εκθέσεων στην Επιτροπή 1. Όταν πραγματοποιούνται οι έλεγχοι που αναφέρονται στο άρθρο 6 παράγραφος 1, οι αρμόδιες αρχές διατηρούν αρχεία με τις ακόλουθες πληροφορίες: α) λεπτομερή στοιχεία για κάθε ελεγχόμενη αποστολή, στην οποία περιλαμβάνονται: i) το μέγεθος όσον αφορά τον αριθμό των αντικειμένων· ii) τη χώρα καταγωγής· β) ο αριθμός των αποστολών που υπόκεινται σε δειγματοληψία και ανάλυση· γ) τα αποτελέσματα των ελέγχων που αναφέρονται στο άρθρο 6. 2. Τα κράτη μέλη υποβάλλουν στην Επιτροπή έκθεση με τις πληροφορίες που αναφέρονται στην παράγραφο 1, ανά τρίμηνο μέχρι το τέλος του μήνα που έπεται κάθε τριμήνου. Άρθρο 10 Έναρξη ισχύος Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός εφαρμόζεται από την 1η Ιουλίου 2011. Ο παρών κανονισμός είναι δεσμευτικός ως προς όλα τα μέρη του και ισχύει άμεσα στα κράτη μέλη σύμφωνα με τις συνθήκες. Βρυξέλλες, 22 Μαρτίου 2011.

Εμπορικές πράξεις

Εμπορική νομοθεσία

Χημική βιομηχανία

ΤΕΛΩΝΕΙΑΚΗ ΝΟΜΟΘΕΣΙΑ


ΑΠΌΦΑΣΗ ΤΗΣ ΕΠΙΤΡΟΠΉΣ της 19ης Μαρτίου 2010 για τη μη συμπερίληψη του 2,4,4’-τριχλωρο-2’-υδροξυδιφαινυλαιθέρα στον ενωσιακό κατάλογο προσθέτων που επιτρέπεται να χρησιμοποιούνται στην κατασκευή πλαστικών υλικών και αντικειμένων τα οποία προορίζονται να έρθουν σε επαφή με τρόφιμα βάσει της οδηγίας 2002/72/ΕΚ [κοινοποιηθείσα υπό τον αριθμό Ε(2010) 1613] (Κείμενο που παρουσιάζει ενδιαφέρον για τον ΕΟΧ) (2010/169/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 1935/2004 του Ευρωπαϊκού Κοινοβουλίου και του Συμβουλίου, της 27ης Οκτωβρίου 2004, σχετικά με τα υλικά και αντικείμενα που προορίζονται να έρθουν σε επαφή με τρόφιμα και με την κατάργηση των οδηγιών 80/590/ΕΟΚ και 89/109/ΕΟΚ (1), και ιδίως το άρθρο 11 παράγραφος 3, Εκτιμώντας τα ακόλουθα: (1) Το παράρτημα ΙΙΙ της οδηγίας 2002/72/ΕΚ της Επιτροπής, της 6ης Αυγούστου 2002, σχετικά με τα πλαστικά υλικά και αντικείμενα που προορίζονται να έρθουν σε επαφή με τρόφιμα (2) περιλαμβάνει έναν ενωσιακό κατάλογο πρόσθετων ουσιών που επιτρέπεται να χρησιμοποιούνται στην κατασκευή πλαστικών υλικών και αντικειμένων. Σύμφωνα με το άρθρο 4α παράγραφος 1 της εν λόγω οδηγίας, ένα νέο πρόσθετο μπορεί πάντα να προστεθεί στον εν λόγω κατάλογο, ύστερα από υποβολή αίτησης η οποία αξιολογείται επιστημονικά από την Ευρωπαϊκή Αρχή για την Ασφάλεια των Τροφίμων. (2) Στις 23 Μαρτίου 1998 η εταιρεία RCC Registration Consulting υπέβαλε στοιχεία, εκ μέρους της Ciba Inc, για να αξιολογηθεί η ασφάλεια του 2,4,4’-τριχλωρο-2’-υδροξυδιφαινυλαιθέρα με σκοπό τη χρήση του ως προσθέτου στην κατασκευή πλαστικών υλικών και αντικειμένων που προορίζονται να έρθουν σε επαφή με τρόφιμα. (3) Σύμφωνα με το άρθρο 4α παράγραφος 5 της οδηγίας 2002/72/ΕΚ, ο 2,4,4’-τριχλωρο-2’-υδροξυδιφαινυλαιθέρας συμπεριλήφθηκε στον προσωρινό κατάλογο προσθέτων, που προβλέπεται στο άρθρο 4α παράγραφος 3. (4) Στη γνώμη που εξέδωσε στις 15 Μαρτίου 2004, η Ευρωπαϊκή Αρχή για την Ασφάλεια των Τροφίμων κατέληξε στο συμπέρασμα ότι η χρήση του 2,4,4’-τριχλωρο-2’-υδροξυδιφαινυλαιθέρα για την οποία είχε υποβληθεί αίτηση μπορούσε να γίνει αποδεκτή, υπό τον όρο ότι η μετανάστευση της ουσίας στα τρόφιμα δεν θα υπερέβαινε τα 5 mg ανά χιλιόγραμμο τροφίμου. (5) Στις 21 Απριλίου 2009 η Ciba Inc ενημέρωσε την Επιτροπή ότι αποφάσισε να αποσύρει την αίτηση για την έγκριση της ουσίας ως προσθέτου στην κατασκευή πλαστικών υλικών και αντικειμένων που προορίζονται να έρθουν σε επαφή με τρόφιμα. Η εταιρεία έπαψε πλέον να θεωρεί κατάλληλη τη χρήση της ουσίας σε πλαστικά που προορίζονται να έρθουν σε επαφή με τρόφιμα. (6) Επειδή δεν υπάρχει πλέον έγκυρη αίτηση για τη χρήση του 2,4,4’-τριχλωρο-2’-υδροξυδιφαινυλαιθέρα ως προσθέτου σε πλαστικά που προορίζονται να έρθουν σε επαφή με τρόφιμα, η ουσία δεν θα πρέπει να συμπεριληφθεί στο παράρτημα ΙΙΙ της οδηγίας 2002/72/ΕΚ. (7) Επομένως, σύμφωνα με το άρθρο 4α παράγραφος 6 στοιχείο β) της οδηγίας 2002/72/ΕΚ, η ουσία θα πρέπει να αφαιρεθεί από τον προσωρινό κατάλογο προσθέτων. (8) Λαμβανομένου υπόψη ότι ο 2,4,4’-τριχλωρο-2’-υδροξυδιφαινυλαιθέρας μπορεί να έχει χρησιμοποιηθεί στην κατασκευή πλαστικών υλικών και αντικειμένων που προορίζονται να έρθουν σε επαφή με τρόφιμα, θα πρέπει να καθοριστεί μεταβατική περίοδος για την κυκλοφορία πλαστικών υλικών και αντικειμένων που περιέχουν αυτή την ουσία. (9) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων και ούτε το Ευρωπαϊκό Κοινοβούλιο ούτε το Συμβούλιο αντιτάχθηκαν σε αυτά, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Ο 2,4,4’-τριχλωρο-2’-υδροξυδιφαινυλαιθέρας (αριθ. CAS 0003380-34-5, αριθ. αναφ. 93930) δεν συμπεριλαμβάνεται στο παράρτημα III της οδηγίας 2002/72/ΕΚ. Άρθρο 2 Πλαστικά υλικά και αντικείμενα τα οποία έχουν κατασκευαστεί με 2,4,4’-τριχλωρο-2’-υδροξυδιφαινυλαιθέρα και κυκλοφορούν στην αγορά πριν από την 1η Νοεμβρίου 2010 επιτρέπεται να εξακολουθήσουν να κυκλοφορούν έως την 1η Νοεμβρίου 2011, υπό την επιφύλαξη της εθνικής νομοθεσίας. Άρθρο 3 Η παρούσα απόφαση απευθύνεται στα κράτη μέλη. Βρυξέλλες, 19 Μαρτίου 2010.

Πολιτική για την υγεία

Χημική βιομηχανία

ΑΓΟΡΑΝΟΜΙΚΗ ΝΟΜΟΘΕΣΙΑ


ΚΑΝΟΝΙΣΜΌΣ (ΕΕ) αριθ. 438/2010 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ της 19ης Μαΐου 2010 για την τροποποίηση του κανονισμού (ΕΚ) αριθ. 998/2003 για τους υγειονομικούς όρους που εφαρμόζονται στις μη εμπορικού χαρακτήρα μετακινήσεις ζώων συντροφιάς ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, και ιδίως το άρθρο 43 παράγραφος 2 και το άρθρο 168 παράγραφος 4 στοιχείο β), την πρόταση της Ευρωπαϊκής Επιτροπής, τη γνώμη της Ευρωπαϊκής Οικονομικής και Κοινωνικής Επιτροπής (1), Αφού ζήτησε τη γνώμη της Επιτροπής των Περιφερειών, Αποφασίζοντας σύμφωνα με τη συνήθη νομοθετική διαδικασία (2), Εκτιμώντας τα ακόλουθα: (1) Ο κανονισμός (ΕΚ) αριθ. 998/2003 του Ευρωπαϊκού Κοινοβουλίου και του Συμβουλίου (3) ορίζει τους υγειονομικούς όρους που εφαρμόζονται στις μη εμπορικού χαρακτήρα μετακινήσεις ζώων συντροφιάς και τους κανόνες περί ελέγχου αυτών των μετακινήσεων. (2) Το άρθρο 5 του κανονισμού (ΕΚ) αριθ. 998/2003 ορίζει τις διατάξεις που εφαρμόζονται στη μετακίνηση ανάμεσα στα κράτη μέλη σκυλιών, γατών και νυφιτσών όπως παρατίθενται στα μέρη Α και Β του παραρτήματος Ι. Σύμφωνα με το άρθρο 5 παράγραφος 1 στοιχείο α) του εν λόγω κανονισμού, τα εν λόγω ζώα συντροφιάς πρέπει να αναγνωρίζονται με τη βοήθεια ενός συστήματος ηλεκτρονικής αναγνώρισης (αποκριτής πομποδέκτης). Για μια οκτάχρονη μεταβατική περίοδο από την έναρξη ισχύος του εν λόγω κανονισμού, τα εν λόγω ζώα συντροφιάς θεωρείται ότι αναγνωρίζονται και όταν φέρουν ευανάγνωστο τατουάζ. (3) Σύμφωνα με το άρθρο 4 παράγραφος 1 και το άρθρο 14 του κανονισμού (ΕΚ) αριθ. 998/2003 όταν ο αποκριτής πομποδέκτης δεν ανταποκρίνεται στο πρότυπο ISO 11784 ή στο παράρτημα A του προτύπου ISO 11785, ο ιδιοκτήτης ή το φυσικό πρόσωπο που έχει την ευθύνη του ζώου οφείλει να παρέχει κατά τους ελέγχους τα αναγκαία μέσα για την ανάγνωση του σήματος του αποκριτή πομποδέκτη. (4) Προκειμένου να αποφευχθούν τυχόν περιττές διαταραχές, ειδικότερα όσον αφορά τις μετακινήσεις ζώων συντροφιάς από τρίτες χώρες, είναι απαραίτητο να καταστούν ακριβέστερες οι παραπομπές στα πρότυπα ISO, πριν γίνει υποχρεωτική η χρήση των αποκριτών πομποδεκτών. Λόγω της τεχνικής φύσης των εν λόγω παραπομπών, είναι σκόπιμο να περιληφθούν σε ένα παράρτημα στον κανονισμό (ΕΚ) αριθ. 998/2003 και να τροποποιηθούν ανάλογα τα άρθρα 4 και 14 του εν λόγω κανονισμού. (5) Επιπλέον, στο άρθρο 5 παράγραφος 1 στοιχείο β) του κανονισμού (ΕΚ) αριθ. 998/2003 προβλέπεται ότι τα σκυλιά, οι γάτες και οι νυφίτσες πρέπει να συνοδεύονται από διαβατήριο που εκδίδει εξουσιοδοτημένος από την αρμόδια αρχή κτηνίατρος, με το οποίο βεβαιώνεται ισχύων αντιλυσσικός εμβολιασμός, σύμφωνα με τις συστάσεις του εργαστηρίου παρασκευής, ο οποίος έγινε στο ζώο με αδρανοποιημένο εμβόλιο μίας τουλάχιστον μονάδας αντιγόνου ανά δόση (πρότυπο ΠΟΥ). Μετά την έκδοση του κανονισμού (ΕΚ) αριθ. 998/2003, τα ανασυνδυασμένα εμβόλια διατίθενται και για τους σκοπούς του αντιλυσσικού εμβολιασμού. (6) Προκειμένου να επιτραπεί η μετακίνηση, ειδικότερα από τρίτες χώρες, σκυλιών, γατών και νυφιτσών που έχουν εμβολιαστεί με ανασυνδυαζόμενα εμβόλια, η διάταξη θα πρέπει επίσης να τροποποιηθεί ώστε να επιτρέπεται, για το σκοπό του κανονισμού (ΕΚ) αριθ. 998/2003, η χρήση τέτοιων εμβολίων σύμφωνα με ορισμένες τεχνικές απαιτήσεις που καθορίζονται σε παράρτημα του εν λόγω κανονισμού. (7) Αν χορηγούνται σε κράτος μέλος, τα εμβόλια θα πρέπει να έχουν λάβει άδεια κυκλοφορίας σύμφωνα με την οδηγία 2001/82/ΕΚ του Ευρωπαϊκού Κοινοβουλίου και του Συμβουλίου, της 6ης Νοεμβρίου 2001, περί κοινοτικού κώδικος για τα κτηνιατρικά φάρμακα (4) ή τον κανονισμό (ΕΚ) αριθ. 726/2004 του Ευρωπαϊκού Κοινοβουλίου και του Συμβουλίου, της 31ης Μαρτίου 2004, για τη θέσπιση κοινοτικών διαδικασιών χορήγησης άδειας και εποπτείας όσον αφορά τα φάρμακα που προορίζονται για ανθρώπινη και για κτηνιατρική χρήση και για τη σύσταση Ευρωπαϊκού Οργανισμού Φαρμάκων (5). (8) Αν χορηγούνται σε τρίτη χώρα, τα εμβόλια θα πρέπει να συμμορφώνονται με τα κατώτατα επίπεδα για την ασφάλεια όπως καθορίζονται στο σχετικό κεφάλαιο του εγχειριδίου για τις διαγνωστικές δοκιμές και τα εμβόλια χερσαίων ζώων του Διεθνούς Οργανισμού Υγείας των Ζώων (OIE). (9) Επιπλέον, πρέπει να θεσπιστούν κανόνες βασισμένοι σε επιστημονικά δεδομένα, παρόμοιοι με εκείνους που θεσπίζονται για τη λύσσα. Οι εν λόγω κανόνες θα πρέπει να προβλέπουν προληπτικά υγειονομικά μέτρα για τη μετακίνηση των ζώων συντροφιάς όσον αφορά άλλες νόσους που ενδέχεται να πλήξουν τα ζώα αυτά, εφόσον τα προληπτικά αυτά μέτρα είναι ανάλογα με τον κίνδυνο εξάπλωσης των ασθενειών αυτών λόγω της μετακίνησης. (10) Το άρθρο 6 του κανονισμού (ΕΚ) αριθ. 998/2003 ορίζει ότι η είσοδος σκυλιών και γατών στην Ιρλανδία, στη Μάλτα, στη Σουηδία και στο Ηνωμένο Βασίλειο υπόκειται σε πρόσθετες απαιτήσεις, δεδομένης της ιδιαίτερης κατάστασης στα εν λόγω κράτη μέλη όσον αφορά τη λύσσα. Η διάταξη αυτή πρόκειται να εφαρμοστεί ως μεταβατικό μέτρο μέχρι τις 30 Ιουνίου 2010. (11) Σύμφωνα με τις εν λόγω πρόσθετες απαιτήσεις, τα σκυλιά και οι γάτες που εισέρχονται στο έδαφος των εν λόγω κρατών μελών πρέπει να αναγνωρίζονται με τη βοήθεια αποκριτή-πομποδέκτη, εκτός αν το κράτος μέλος προορισμού δέχεται επίσης ότι το ζώο μπορεί να αναγνωριστεί με ευανάγνωστο τατουάζ. Επιπλέον, οι εν λόγω απαιτήσεις περιλαμβάνουν την υποχρεωτική τιτλοδότηση αντισωμάτων πριν από την είσοδο των ζώων αυτών συντροφιάς στο έδαφος των εν λόγω κρατών μελών, για να επιβεβαιώνεται κάποιο επίπεδο προστατευτικών αντισωμάτων κατά της λύσσας. (12) Η Επιτροπή θα πρέπει να εξουσιοδοτηθεί για να θεσπίσει πράξεις κατ’ εξουσιοδότηση σύμφωνα με το άρθρο 290 της συνθήκης για τη λειτουργία της Ευρωπαϊκής Ένωσης σε σχέση με προληπτικά υγειονομικά μέτρα όσον αφορά ασθένειες άλλες εκτός της λύσσας και τροποποιήσεις τεχνικών απαιτήσεων για την αναγνώριση των ζώων και τον αντιλυσσικό εμβολιασμό όπως ορίζεται στα παραρτήματα που παρεμβάλλονται, σύμφωνα με τον παρόντα κανονισμό, στον κανονισμό (ΕΚ) αριθ. 998/2003. Έχει ιδιαίτερη σημασία να διενεργεί η Επιτροπή τις δέουσες διαβουλεύσεις κατά τις προπαρασκευαστικές εργασίες της μεταξύ άλλων και σε επίπεδο εμπειρογνωμόνων. (13) Το άρθρο 8 του κανονισμού (ΕΚ) αριθ. 998/2003 καθορίζει τους όρους για τη μετακίνηση σκυλιών, γατών και νυφιτσών από τρίτες χώρες ανάλογα με την κατάσταση επιπολασμού της λύσσας στην τρίτη χώρα προέλευσης και στο κράτος μέλος προορισμού. (14) Το άρθρο 8 παράγραφος 1 στοιχείο α) σημείο ii) του κανονισμού (ΕΚ) αριθ. 998/2003 ορίζει ότι, στις περιπτώσεις όπου τα ζώα συντροφιάς κινούνται από ορισμένες τρίτες χώρες στην Ιρλανδία, τη Μάλτα, τη Σουηδία και το Ηνωμένο Βασίλειο, πρέπει να πληρούν τις πρόσθετες απαιτήσεις του άρθρου 6 του εν λόγω κανονισμού. Οι εν λόγω τρίτες χώρες παρατίθενται στο τμήμα 2 του μέρους Β και στο μέρος Γ του παραρτήματος ΙΙ του εν λόγω κανονισμού. (15) Το άρθρο 8 παράγραφος 1 στοιχείο β) σημείο ii) του κανονισμού (ΕΚ) αριθ. 998/2003 ορίζει ότι, στις περιπτώσεις όπου τα ζώα μετακινούνται από άλλες τρίτες χώρες, πρέπει να τίθενται σε καραντίνα εκτός αν πληρούν τις απαιτήσεις του άρθρου 6 του εν λόγω κανονισμού μετά την είσοδό τους στην Ένωση. (16) Επιπλέον, το άρθρο 16 του κανονισμού (ΕΚ) αριθ. 998/2003 προβλέπει ότι η Φινλανδία, η Ιρλανδία, η Μάλτα, η Σουηδία και το Ηνωμένο Βασίλειο για την εχινοκοκκίαση, και η Ιρλανδία, η Μάλτα και το Ηνωμένο Βασίλειο για τα τσιμπούρια, μπορούν να θέτουν ως προϋπόθεση για την είσοδο ζώων συντροφιάς στο έδαφός τους τη συμμόρφωση με τους ειδικούς κανόνες που ίσχυαν κατά την ημερομηνία έναρξης ισχύος του εν λόγω κανονισμού. Η διάταξη αυτή πρόκειται να εφαρμοστεί ως μεταβατικό μέτρο μέχρι τις 30 Ιουνίου 2010. (17) Το άρθρο 23 του κανονισμού (ΕΚ) αριθ. 998/2003 όριζε ότι η Επιτροπή, αφού λάμβανε τη γνώμη της Ευρωπαϊκής Αρχής για την Ασφάλεια Τροφίμων (ΕΑΑΤ) όσον αφορά την ανάγκη διατήρησης της ορολογικής δοκιμής, και βάσει της εμπειρίας που έχει αποκτηθεί και της εκτίμησης του κινδύνου, θα υπέβαλε έκθεση στο Ευρωπαϊκό Κοινοβούλιο και το Συμβούλιο, συνοδευόμενη από τις κατάλληλες προτάσεις για τον καθορισμό του καθεστώτος που θα εφαρμόζεται από την 1η Ιουλίου 2010 για τα άρθρα 6, 8 και 16 του εν λόγω κανονισμού. (18) Προκειμένου να καθοριστεί το καθεστώς αυτό, η Επιτροπή πραγματοποίησε εκτίμηση αντικτύπου βασισμένη στις διάφορες πρόσφατες διαβουλεύσεις και στην έκθεση της Επιτροπής που εγκρίθηκε στις 8 Οκτωβρίου 2007 σε συνδυασμό με το άρθρο 23 του κανονισμού (ΕΚ) αριθ. 998/2003 και έλαβε υπόψη τις συστάσεις της ΕΑΑΤ. (19) Στις 11 Δεκεμβρίου 2006 η ΕΑΑΤ εξέδωσε γνώμη με τίτλο «Εκτίμηση του κινδύνου εισαγωγής της λύσσας στο ΗΒ, την Ιρλανδία, τη Σουηδία και τη Μάλτα ως συνέπεια της κατάργησης της ορολογικής δοκιμής για τη μέτρηση των προστατευτικών αντισωμάτων κατά της λύσσας» (6). (20) Με βάση στοιχεία του 2005, η ΕΑΑΤ διαπίστωσε ότι σε ορισμένα κράτη μέλη παρουσιάζεται μη αμελητέος επιπολασμός της λύσσας στα ζώα συντροφιάς. Επιπλέον, η ΕΑΑΤ σύστησε τα μέτρα άμβλυνσης του κινδύνου να εφαρμοστούν όσον αφορά τη μετακίνηση των ζώων συντροφιάς από χώρες με μη αμελητέο επιπολασμό της λύσσας στα ζώα συντροφιάς. (21) Στα κράτη μέλη υπάρχει κυρίως η λύσσα των άγριων ζώων. Σύμφωνα με επιτόπιες αποδείξεις, με την εξάλειψη της λύσσας των άγριων ζώων, χάρη στα εντατικά προγράμματα από του στόματος εμβολιασμού των άγριων ζώων, μειώνεται η εμφάνιση της νόσου στα οικόσιτα ζώα. (22) Η Κοινότητα έχει εγκρίνει διάφορα προγράμματα για την εξάλειψη, τον έλεγχο και την παρακολούθηση της λύσσας στα εν λόγω κράτη μέλη, σύμφωνα με το άρθρο 24 παράγραφος 5 της απόφασης 90/424/EOK του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα (7). Η Επιτροπή εξετάζει το ενδεχόμενο να σταματήσει την ενωσιακή στήριξη των εθνικών προγραμμάτων στο έδαφος των εν λόγω κρατών μελών μέχρι το τέλος του 2011. (23) Λαμβάνοντας υπόψη τη γνώμη της ΕΑΑΤ της 11ης Δεκεμβρίου 2006 και τα κοινοτικά προγράμματα στήριξης για την εξάλειψη της λύσσας σε ορισμένα κράτη μέλη, τα μεταβατικά μέτρα που προβλέπει το άρθρο 6 του κανονισμού (ΕΚ) αριθ. 998/2003 θα πρέπει να παραταθούν μέχρι τις 31 Δεκεμβρίου 2011. (24) Στις 18 Ιανουαρίου 2007, η ΕΑΑΤ εξέδωσε τη γνώμη με τίτλο «Εκτίμηση του κινδύνου εισαγωγής εχινόκοκκου στο ΗΒ, την Ιρλανδία, τη Σουηδία, τη Μάλτα και τη Φινλανδία ως αποτέλεσμα της κατάργησης των εθνικών κανόνων» (8). (25) Στις 8 Μαρτίου 2007, η ΕΑΑΤ εξέδωσε τη γνώμη με τίτλο «Εκτίμηση του κινδύνου εισαγωγής τσιμπουριών στο ΗΒ, την Ιρλανδία και τη Μάλτα ως αποτέλεσμα της κατάργησης των εθνικών κανόνων» (9). (26) Αυτές οι γνώμες καταδεικνύουν ότι τα διαθέσιμα στοιχεία δεν επέτρεψαν στην ΕΑΑΤ να καταδείξει ότι ισχύει ένα ιδιαίτερο καθεστώς στα κράτη μέλη που εφαρμόζουν τα μεταβατικά μέτρα όσον αφορά ορισμένα τσιμπούρια και την ταινία Echinococcus multilocularis ούτε να υπολογίσει τον κίνδυνο εισαγωγής παθογόνων παραγόντων που ενέχει η μη εμπορικού χαρακτήρα μετακίνηση των ζώων συντροφιάς. (27) Προκειμένου να εξασφαλιστεί η συνέπεια όσον αφορά τις μεταβατικές περιόδους, είναι σκόπιμο να παραταθεί η μεταβατική περίοδος που προβλέπει το άρθρο 16 του κανονισμού (ΕΚ) αριθ. 998/2003 μέχρι τις 31 Δεκεμβρίου 2011. (28) Κατά συνέπεια, ο κανονισμός (ΕΚ) αριθ. 998/2003 θα πρέπει να τροποποιηθεί αναλόγως, ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 998/2003 τροποποιείται ως εξής: 1) Στο άρθρο 4 παράγραφος 1, το δεύτερο εδάφιο αντικαθίσταται από το ακόλουθο κείμενο: «Στην περίπτωση του στοιχείου β) του πρώτου εδαφίου, όταν ο αποκριτής πομποδέκτης δεν συμμορφώνεται προς τις απαιτήσεις που ορίζονται στο παράρτημα Ια, ο ιδιοκτήτης ή το φυσικό πρόσωπο που έχει την ευθύνη του ζώου συντροφιάς για λογαριασμό του ιδιοκτήτη πρέπει, σε περίπτωση ελέγχου, να παρέχει τα αναγκαία μέσα για την ανάγνωση του σήματος του αποκριτή πομποδέκτη.». 2) Το άρθρο 5 παράγραφος 1, τροποποιείται ως εξής: α) το στοιχείο β) αντικαθίσταται από το ακόλουθο κείμενο: «β) να έχουν διαβατήριο χορηγούμενο από εξουσιοδοτημένο από την αρμόδια αρχή κτηνίατρο, με το οποίο να αποδεικνύεται: i) ότι πραγματοποιήθηκε ισχύων αντιλυσσικός εμβολιασμός στο εν λόγω ζώο σύμφωνα με το παράρτημα Ιβ, ii) ότι ελήφθησαν, εφόσον απαιτείται, προληπτικά υγειονομικά μέτρα σχετικά με άλλες νόσους για το εν λόγω ζώο.»· β) προστίθεται το ακόλουθο εδάφιο: «Για να εξασφαλισθεί ο έλεγχος ασθενειών άλλων εκτός της λύσσας, που είναι πιθανόν να εξαπλωθούν λόγω της μετακίνησης ζώων συντροφιάς, η Επιτροπή μπορεί να εγκρίνει, μέσω πράξεων κατ’ εξουσιοδότηση σύμφωνα με το άρθρο 19β και με την επιφύλαξη των άρθρων 19γ και 19δ, προληπτικά υγειονομικά μέτρα που εμφαίνονται στο στοιχείο β) σημείο ii) του πρώτου εδαφίου. Τα μέτρα αυτά αιτιολογούνται επιστημονικώς και είναι ανάλογα του κινδύνου εξάπλωσης αυτών των ασθενειών λόγω της εν λόγω μετακίνησης.». 3) Στο άρθρο 6 παράγραφος 1 πρώτο εδάφιο, το εισαγωγικό μέρος και η πρώτη περίπτωση αντικαθίστανται από το ακόλουθο κείμενο: «1. Έως τις 31 Δεκεμβρίου 2011 η εισαγωγή στο έδαφος της Ιρλανδίας, της Μάλτας, της Σουηδίας και του Ηνωμένου Βασιλείου των ζώων συντροφιάς που αναφέρονται στο παράρτημα Ι μέρος Α, υπόκειται στις εξής απαιτήσεις: - πρέπει να αναγνωρίζονται σύμφωνα με το άρθρο 4 παράγραφος 1 πρώτο εδάφιο στοιχείο β), εκτός αν, μέχρι το τέλος της οκταετούς μεταβατικής περιόδου που προβλέπει το άρθρο 4 παράγραφος 1, το κράτος μέλος προορισμού επιτρέπει επίσης την αναγνώριση σύμφωνα με το άρθρο 4 παράγραφος 1 πρώτο εδάφιο στοιχείο α), και». 4) Το άρθρο 8 παράγραφος 1 τροποποιείται ως εξής: α) στο στοιχείο α), το σημείο ii) αντικαθίσταται από το ακόλουθο κείμενο: «ii) μέχρι τις 31 Δεκεμβρίου 2011, σε ένα από τα κράτη μέλη του παραρτήματος ΙΙ μέρος Α, είτε απευθείας, είτε αφού διέλθουν από ένα από τα εδάφη του παραρτήματος ΙΙ μέρος Β, να πληρούν τις απαιτήσεις του άρθρου 6.»· β) στο στοιχείο β), το σημείο ii) αντικαθίσταται από το ακόλουθο κείμενο: «ii) μέχρι τις 31 Δεκεμβρίου 2011, σε ένα από τα κράτη μέλη του παραρτήματος ΙΙ μέρος Α, είτε απευθείας, είτε αφού διέλθουν από ένα από τα εδάφη του παραρτήματος ΙΙ μέρος Β, να τεθούν σε καραντίνα εκτός αν πληρούν τις απαιτήσεις του άρθρου 6 μετά την είσοδό τους στην Ένωση.». 5) Στο άρθρο 14, το δεύτερο εδάφιο αντικαθίσταται από το ακόλουθο κείμενο: «Στην περίπτωση περί της οποίας το άρθρο 4 παράγραφος 1 πρώτο εδάφιο στοιχείο β), όταν ο αποκριτής πομποδέκτης δεν ανταποκρίνεται στις απαιτήσεις που προβλέπονται στο παράρτημα Ια, ο ιδιοκτήτης ή το φυσικό πρόσωπο που έχει την ευθύνη του ζώου συντροφιάς για λογαριασμό του ιδιοκτήτη πρέπει, σε περίπτωση ελέγχου, να παρέχει τα αναγκαία μέσα για την ανάγνωση του σήματος του αποκριτή πομποδέκτη.». 6) Το άρθρο 16 αντικαθίσταται από το ακόλουθο κείμενο: «Άρθρο 16 Έως τις 31 Δεκεμβρίου 2011, η Φινλανδία, η Ιρλανδία, η Μάλτα, η Σουηδία και το Ηνωμένο Βασίλειο όσον αφορά την εχινοκοκκίαση, και η Ιρλανδία, η Μάλτα και το Ηνωμένο Βασίλειο όσον αφορά τα τσιμπούρια, μπορούν να θέτουν ως προϋπόθεση εισαγωγής ζώων συντροφιάς στην επικράτειά τους τη συμμόρφωση με τους ειδικούς κανόνες που ισχύουν κατά την ημερομηνία έναρξης ισχύος του παρόντος κανονισμού.». 7) Παρεμβάλλονται τα ακόλουθα άρθρα: «Άρθρο 19α 1. Προκειμένου να ληφθεί υπόψη η τεχνική πρόοδος, η Επιτροπή μπορεί να εγκρίνει με πράξεις κατ’ εξουσιοδότηση σύμφωνα με το άρθρο 19β και με την επιφύλαξη των όρων των άρθρων 19γ και 19δ, τροποποιήσεις των τεχνικών απαιτήσεων για την αναγνώριση ζώων όπως καθορίζει το παράρτημα Ια. 2. Προκειμένου να ληφθούν υπόψη οι επιστημονικές και τεχνικές εξελίξεις όσον αφορά τον αντιλυσσικό εμβολιασμό, η Επιτροπή μπορεί να εγκρίνει με πράξεις κατ’ εξουσιοδότηση σύμφωνα με το άρθρο 19β και με την επιφύλαξη των όρων των άρθρων 19γ και 19δ, τροποποιήσεις των τεχνικών απαιτήσεων για τον αντιλυσσικό εμβολιασμό όπως καθορίζει το παράρτημα Ιβ. 3. Κατά την έγκριση αυτών των κατ’ εξουσιοδότηση πράξεων η Επιτροπή ενεργεί σύμφωνα με τις διατάξεις του παρόντος κανονισμού. Άρθρο 19β 1. Η εξουσία έκδοσης πράξεων κατ’ εξουσιοδότηση κατά το άρθρο 5 παράγραφος 1 και το άρθρο 19α ανατίθεται στην Επιτροπή για χρονικό διάστημα 5 ετών από τις 18 Ιουνίου 2010. Η Επιτροπή υποβάλλει έκθεση σχετικά με τις εξουσιοδοτήσεις το αργότερο 6 μήνες πριν από τη λήξη της πενταετίας. Η εξουσιοδότηση ανανεώνεται αυτομάτως για χρονικά διαστήματα ίδιας διάρκειας, εκτός αν το Ευρωπαϊκό Κοινοβούλιο ή το Συμβούλιο την ανακαλέσουν σύμφωνα με το άρθρο 19γ. 2. Μόλις εκδώσει πράξη κατ’ εξουσιοδότηση, η Επιτροπή την κοινοποιεί ταυτόχρονα στο Ευρωπαϊκό Κοινοβούλιο και το Συμβούλιο. 3. Η εξουσία για την έγκριση πράξεων κατ’ εξουσιοδότηση ανατίθεται στην Επιτροπή υπό τις προϋποθέσεις των άρθρων 19γ και 19δ. Άρθρο 19γ 1. Η ανάθεση εξουσίας κατά το άρθρο 5 παράγραφος 1 και το άρθρο 19α μπορεί να ανακληθεί ανά πάσα στιγμή από το Ευρωπαϊκό Κοινοβούλιο ή το Συμβούλιο. 2. Το θεσμικό όργανο που έχει κινήσει εσωτερική διαδικασία για να αποφασιστεί εάν θα ανακληθεί η ανάθεση εξουσίας προσπαθεί να ενημερώσει το άλλο θεσμικό όργανο και την Επιτροπή εντός εύλογου χρονικού διαστήματος πριν από τη λήψη της τελικής απόφασης, αναφέροντας τις ανατεθείσες εξουσίες που θα μπορούσαν να ανακληθούν καθώς και τους ενδεχόμενους λόγους της ανάκλησης. 3. Η απόφαση ανάκλησης περατώνει την ανάθεση εξουσιών που προσδιορίζονται στην παρούσα απόφαση. Έχει άμεση ισχύ ή τίθεται σε ισχύ σε καθοριζόμενη μεταγενέστερη ημερομηνία. Δεν θίγει το κύρος των κατ’ εξουσιοδότηση πράξεων που ισχύουν ήδη. Η παρούσα συμφωνία δημοσιεύεται στην Επίσημη Εφημερίδα της Ευρωπαϊκής Ένωσης. Άρθρο 19δ 1. Το Ευρωπαϊκό Κοινοβούλιο ή το Συμβούλιο μπορούν να διατυπώσουν αντιρρήσεις για κατ’ εξουσιοδότηση πράξη εντός δύο μηνών από την ημερομηνία κοινοποίησης. Με πρωτοβουλία του Ευρωπαϊκού Κοινοβουλίου ή του Συμβουλίου η εν λόγω προθεσμία παρατείνεται κατά δύο μήνες. 2. Αν κατά τη λήξη αυτής της προθεσμίας ούτε το Ευρωπαϊκό Κοινοβούλιο ούτε το Συμβούλιο έχει αντιταχθεί στην κατ’ εξουσιοδότηση πράξη, η κατ’ εξουσιοδότηση πράξη δημοσιεύεται στην Επίσημη Εφημερίδα της Ευρωπαϊκής Ένωσης και αρχίζει να ισχύει από την ημερομηνία που ορίζεται στις διατάξεις της. Η κατ’ εξουσιοδότηση πράξη μπορεί να δημοσιευθεί στην Επίσημη Εφημερίδα της Ευρωπαϊκής Ένωσης και να τεθεί σε ισχύ πριν από τη λήξη της εν λόγω προθεσμίας εάν το Ευρωπαϊκό Κοινοβούλιο και το Συμβούλιο ενημερώσουν την Επιτροπή για την πρόθεσή τους να μην εγείρουν αντιρρήσεις. 3. Εάν το Ευρωπαϊκό Κοινοβούλιο ή το Συμβούλιο προβάλουν αντιρρήσεις για κατ’ εξουσιοδότηση πράξη, η εν λόγω πράξη δεν τίθεται σε ισχύ. Το όργανο που διατυπώνει αντιρρήσεις κατά της κατ’ εξουσιοδότηση πράξης εκθέτει τους σχετικούς λόγους.». 8) Παρεμβάλλονται τα παραρτήματα Ια και Ιβ, όπως καθορίζονται με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. O παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Στρασβούργο, 19 Μαΐου 2010.

Πολιτική για την υγεία


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 85/2012 ΤΗΣ ΕΠΙΤΡΟΠΉΣ της 1ης Φεβρουαρίου 2012 για την τροποποίηση του παραρτήματος του κανονισμού (ΕΕ) αριθ. 37/2010 σχετικά με φαρμακολογικώς δραστικές ουσίες και την ταξινόμησή τους όσον αφορά τα ανώτατα όρια καταλοίπων στα τρόφιμα ζωικής προέλευσης, όσον αφορά την ουσία αλτρενογέστη (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 470/2009 του Ευρωπαϊκού Κοινοβουλίου και του Συμβουλίου, της 6ης Μαΐου 2009, για θέσπιση κοινοτικών διαδικασιών για τον καθορισμό ορίων καταλοίπων των φαρμακολογικά δραστικών ουσιών στα τρόφιμα ζωικής προέλευσης, για την κατάργηση του κανονισμού (ΕΟΚ) αριθ. 2377/90 του Συμβουλίου και τροποποίηση της οδηγίας 2001/82/ΕΚ του Ευρωπαϊκού Κοινοβουλίου και του Συμβουλίου και του κανονισμού (ΕΚ) αριθ. 726/2004 του Ευρωπαϊκού Κοινοβουλίου και του Συμβουλίου (1), και ιδίως το άρθρο 14 σε συνδυασμό με το άρθρο 17, Έχοντας υπόψη τη γνώμη του Ευρωπαϊκού Οργανισμού Φαρμάκων που διατυπώθηκε από την επιτροπή φαρμάκων για κτηνιατρική χρήση, Εκτιμώντας τα ακόλουθα: (1) Τα ανώτατα όρια καταλοίπων για τις φαρμακολογικώς δραστικές ουσίες οι οποίες προορίζονται να χρησιμοποιηθούν στην Ένωση σε κτηνιατρικά φάρμακα για τροφοπαραγωγικά ζώα ή σε βιοκτόνα προϊόντα που χρησιμοποιούνται στη ζωοτεχνία θα πρέπει να καθορίζονται σύμφωνα με τον κανονισμό (ΕΚ) αριθ. 470/2009. (2) Οι φαρμακολογικώς δραστικές ουσίες και η ταξινόμησή τους όσον αφορά τα ανώτατα όρια καταλοίπων στα τρόφιμα ζωικής προέλευσης καθορίζονται στο παράρτημα του κανονισμού (ΕΕ) αριθ. 37/2010 της Επιτροπής, της 22ας Δεκεμβρίου 2009, σχετικά με φαρμακολογικώς δραστικές ουσίες και την ταξινόμησή τους όσον αφορά τα ανώτατα όρια καταλοίπων στα τρόφιμα ζωικής προέλευσης (2). (3) Η ουσία αλτρενογέστη περιλαμβάνεται σήμερα στον πίνακα 1 του παραρτήματος του κανονισμού (ΕΕ) αριθ. 37/2010 ως επιτρεπόμενη ουσία στο δέρμα, τον λιπώδη ιστό και το ήπαρ για τους χοίρους, και στον λιπώδη ιστό και το ήπαρ για τα ιπποειδή. (4) Στον Ευρωπαϊκό Οργανισμό Φαρμάκων υποβλήθηκε αίτηση για την τροποποίηση της υφιστάμενης καταχώρισης για την ουσία αλτρενογέστη. (5) Η επιτροπή κτηνιατρικών φαρμάκων, ύστερα από την αξιολόγηση των συμπληρωματικών στοιχείων που της διαβιβάστηκαν, συνιστά την τροποποίηση των υφιστάμενων ΑΟΚ για την ουσία αλτρενογέστη. (6) Επομένως, η εγγραφή της ουσίας αλτρενογέστη στον πίνακα 1 του παραρτήματος του κανονισμού (ΕΕ) αριθ. 37/2010 θα πρέπει να τροποποιηθεί αναλόγως. (7) Είναι σκόπιμο να χορηγηθεί εύλογο χρονικό διάστημα ώστε οι ενδιαφερόμενοι να λάβουν τα μέτρα που ενδεχομένως απαιτούνται για να συμμορφωθούν με τα νεοθεσπιζόμενα ΑΟΚ. (8) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής κτηνιατρικών φαρμάκων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα του κανονισμού (ΕΕ) αριθ. 37/2010 τροποποιείται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από τις 2 Απριλίου 2012. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε όλα τα κράτη μέλη. Βρυξέλλες, 1 Φεβρουαρίου 2012.

ΑΓΟΡΑΝΟΜΙΚΗ ΝΟΜΟΘΕΣΙΑ


ΚΑΝΟΝΙΣΜΌΣ (ΕΕ) αριθ. 28/2012 ΤΗΣ ΕΠΙΤΡΟΠΉΣ της 11ης Ιανουαρίου 2012 για τον καθορισμό απαιτήσεων για την πιστοποίηση των εισαγωγών στην Ένωση και τη διαμετακόμιση μέσω της Ένωσης ορισμένων σύνθετων προϊόντων και την τροποποίηση της απόφασης 2007/275/ΕΚ και του κανονισμού (ΕΚ) αριθ. 1162/2009 (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 97/78/ΕΚ του Συμβουλίου, της 18ης Δεκεμβρίου 1997, για καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες (1), και ιδίως το άρθρο 3 παράγραφος 5, Έχοντας υπόψη την οδηγία 2002/99/ΕΚ του Συμβουλίου, της 16ης Δεκεμβρίου 2002, για τους κανόνες υγειονομικού ελέγχου που διέπουν την παραγωγή, μεταποίηση, διανομή και εισαγωγή προϊόντων ζωικής προέλευσης που προορίζονται για ανθρώπινη κατανάλωση (2), και ιδίως το άρθρο 8 παράγραφος 5, Έχοντας υπόψη τον κανονισμό (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών κανόνων υγιεινής για τα τρόφιμα ζωικής προέλευσης (3), και ιδίως το πρώτο εδάφιο του άρθρου 9, Έχοντας υπόψη τον κανονισμό (ΕΚ) αριθ. 854/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών διατάξεων για την οργάνωση των επίσημων ελέγχων στα προϊόντα ζωικής προέλευσης που προορίζονται για ανθρώπινη κατανάλωση (4), και ιδίως το πρώτο εδάφιο του άρθρου 16, Έχοντας υπόψη τον κανονισμό (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τη διενέργεια επίσημων ελέγχων της συμμόρφωσης προς τη νομοθεσία περί ζωοτροφών και τροφίμων και προς τους κανόνες για την υγεία και την καλή διαβίωση των ζώων (5), και ιδίως το άρθρο 48 παράγραφος 1 και το άρθρο 63 παράγραφος 1 πρώτο εδάφιο, Εκτιμώντας τα ακόλουθα: (1) Η οδηγία 97/78/ΕΚ προβλέπει ότι οι κτηνιατρικοί έλεγχοι σε προϊόντα από τρίτες χώρες που εισέρχονται στην Ένωση πρέπει να διενεργούνται από τα κράτη μέλη σύμφωνα με την εν λόγω οδηγία και με τον κανονισμό (ΕΚ) αριθ. 882/2004. (2) Ο κανονισμός (ΕΚ) αριθ. 882/2004 θεσπίζει γενικούς κανόνες σχετικά με τη διεξαγωγή επίσημων ελέγχων ώστε να εξακριβώνεται η συμμόρφωση με τους κανόνες που έχουν ως στόχο, ιδίως, την πρόληψη, την εξάλειψη ή τη μείωση σε αποδεκτό επίπεδο των κινδύνων για τον άνθρωπο και τα ζώα, είτε άμεσα είτε μέσω του περιβάλλοντος. (3) Η οδηγία 2002/99/ΕΚ θεσπίζει τους γενικούς κανόνες υγειονομικού ελέγχου οι οποίοι διέπουν όλα τα στάδια της παραγωγής, μεταποίησης και διανομής στην Ένωση, καθώς και την είσοδο από τρίτες χώρες προϊόντων ζωικής προέλευσης και προϊόντων που παράγονται από αυτά και τα οποία προορίζονται για κατανάλωση από τον άνθρωπο. (4) Ο κανονισμός (ΕΚ) αριθ. 853/2004 επιβάλλει στους υπευθύνους των επιχειρήσεων τροφίμων ειδικούς κανόνες υγιεινής για τα τρόφιμα ζωικής προέλευσης. Σύμφωνα με το άρθρο 6 παράγραφος 4 του κανονισμού, οι υπεύθυνοι επιχειρήσεων τροφίμων οι οποίοι εισάγουν τρόφιμα που περιέχουν τόσο προϊόντα φυτικής προέλευσης όσο και μεταποιημένα προϊόντα ζωικής προέλευσης (σύνθετα προϊόντα) πρέπει να μεριμνούν ώστε τα μεταποιημένα προϊόντα ζωικής προέλευσης που περιέχονται στα τρόφιμα αυτά να τηρούν ορισμένες απαιτήσεις δημόσιας υγείας που καθορίζονται στον εν λόγω κανονισμό. Επιπλέον, σύμφωνα με τον κανονισμό (ΕΚ) αριθ. 853/2004, οι υπεύθυνοι επιχειρήσεων τροφίμων πρέπει να είναι σε θέση να αποδεικνύουν ότι το έχουν πράξει, π.χ. με την προσκόμιση κατάλληλων εγγράφων ή πιστοποιητικών. (5) Ο κανονισμός (ΕΚ) αριθ. 853/2004 εφαρμόζεται από την 1η Ιανουαρίου 2006. Ωστόσο, η εφαρμογή ορισμένων από τα μέτρα που θεσπίζει με άμεση ισχύ από την εν λόγω ημερομηνία θα παρουσίαζε, σε ορισμένες περιπτώσεις, πρακτικές δυσκολίες. (6) Συνεπώς, ο κανονισμός (ΕΚ) αριθ. 2076/2005 της Επιτροπής (6) προβλέπει ότι, κατά παρέκκλιση από το άρθρο 6 παράγραφος 4 του κανονισμού (ΕΚ) αριθ. 853/2004, οι υπεύθυνοι επιχειρήσεων τροφίμων που εισάγουν τρόφιμα που περιέχουν σύνθετα προϊόντα εξαιρούνται από την υποχρέωση που ορίζεται στο εν λόγω άρθρο. (7) Ο κανονισμός (ΕΚ) αριθ. 1162/2009 της Επιτροπής, της 30ής Νοεμβρίου 2009, σχετικά με τη θέσπιση μεταβατικών μέτρων για την εφαρμογή των κανονισμών (ΕΚ) αριθ. 853/2004, (ΕΚ) αριθ. 854/2004 και (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου (7) κατήργησε και αντικατέστησε τον κανονισμό (ΕΚ) αριθ. 2076/2005. Ο κανονισμός (ΕΚ) αριθ. 1162/2009 προβλέπει την ίδια παρέκκλιση από το άρθρο 6 παράγραφος 4 του κανονισμού (ΕΚ) αριθ. 853/2004 όπως και ο κανονισμός (ΕΚ) αριθ. 2076/2005. (8) Επιπλέον, ο κανονισμός (ΕΚ) αριθ. 1162/2009 προβλέπει ότι οι εισαγωγές σύνθετων προϊόντων πρέπει να συμμορφώνονται με τους εναρμονισμένους κανόνες της Ένωσης, όπου κρίνεται σκόπιμο, και με τους εθνικούς κανόνες που εφαρμόζουν τα κράτη μέλη σε άλλες περιπτώσεις. (9) Ο κανονισμός (ΕΚ) αριθ. 1162/2009 εφαρμόζεται έως τις 31 Δεκεμβρίου 2013. (10) Στην απόφαση 2007/275/ΕΚ της Επιτροπής, της 17ης Απριλίου 2007, σχετικά με τους καταλόγους ζώων και προϊόντων που πρέπει να υποβάλλονται σε ελέγχους στους συνοριακούς σταθμούς επιθεώρησης σύμφωνα με τις οδηγίες του Συμβουλίου 91/496/ΕΟΚ και 97/78/ΕΚ (8), προβλέπει ότι ορισμένα σύνθετα προϊόντα πρέπει να υποβάλλονται σε κτηνιατρικούς ελέγχους κατά την εισαγωγή στην Ένωση. Σύμφωνα με την εν λόγω απόφαση, τα σύνθετα προϊόντα τα οποία υπόκεινται σε κτηνιατρικούς ελέγχους είναι όλα όσα περιέχουν μεταποιημένα προϊόντα κρέατος, όσα περιέχουν σε ποσοστό 50 % ή περισσότερο οποιοδήποτε μεταποιημένο προϊόν ζωικής προέλευσης εκτός των μεταποιημένων προϊόντων με βάση το κρέας και όσα δεν περιέχουν μεταποιημένα προϊόντα κρέατος και αποτελούνται σε ποσοστό μικρότερο του 50 % από μεταποιημένο γαλακτοκομικό προϊόν όταν τα τελικά προϊόντα δεν πληρούν ορισμένες απαιτήσεις που ορίζονται στην απόφαση 2007/275/ΕΚ. (11) Επιπλέον, η απόφαση 2007/275/ΕΚ καθορίζει ορισμένες απαιτήσεις πιστοποίησης όσον αφορά τα σύνθετα προϊόντα που υπόκεινται σε κτηνιατρικούς ελέγχους./Η εν λόγω απόφαση προβλέπει ότι τα σύνθετα προϊόντα που περιέχουν μεταποιημένα προϊόντα κρέατος πρέπει να συνοδεύονται κατά την είσοδο στην Ένωση από το κατάλληλο πιστοποιητικό για τα προϊόντα κρέατος που καθορίζεται στη νομοθεσία της Ένωσης. Τα σύνθετα προϊόντα που περιέχουν μεταποιημένα γαλακτοκομικά προϊόντα, τα οποία πρέπει να υπόκεινται σε κτηνιατρικούς ελέγχους, πρέπει να συνοδεύονται κατά την είσοδο στην Ένωση από το κατάλληλο πιστοποιητικό που ορίζει η νομοθεσία της Ένωσης. Επιπλέον, σύνθετα προϊόντα που περιέχουν μόνο μεταποιημένα προϊόντα αλιείας ή αυγών τα οποία πρέπει να υποβάλλονται σε κτηνιατρικούς ελέγχους πρέπει να συνοδεύονται κατά την είσοδό τους στην Ένωση από το σχετικό πιστοποιητικό που ορίζει η νομοθεσία της Ένωσης ή από εμπορικό έγγραφο όταν δεν απαιτείται πιστοποιητικό. (12) Τα σύνθετα προϊόντα που υπόκεινται σε κτηνιατρικούς ελέγχους σύμφωνα με την απόφαση 2007/275/ΕΚ είναι, από τη φύση τους, αυτά που ενδέχεται να παρουσιάσουν τον μεγαλύτερο κίνδυνο για τη δημόσια υγεία. Τα επίπεδο του δυνητικού κινδύνου για τη δημόσια υγεία ποικίλλουν ανάλογα με το προϊόν ζωικής προέλευσης που περιέχεται στο σύνθετο προϊόν, το ποσοστό στο οποίο το προϊόν ζωικής προέλευσης περιέχεται στο σύνθετο προϊόν και τις επεξεργασίες στις οποίες έχει υποβληθεί καθώς και στη σταθερότητα συντήρησης του σύνθετου προϊόντος. (13) Επομένως, είναι σκόπιμο οι απαιτήσεις δημόσιας υγείας που ορίζει ο κανονισμός (ΕΚ) αριθ. 853/2004 να εφαρμόζονται στα σύνθετα προϊόντα ακόμα και πριν από τη λήξη της παρέκκλισης που προβλέπεται στον κανονισμό (ΕΚ) αριθ. 1162/2009. (14) Ειδικότερα, η πιστοποίηση της συμμόρφωσης με τις απαιτήσεις δημόσιας υγείας που ορίζονται στον κανονισμό (ΕΚ) αριθ. 853/2004 πρέπει να προβλέπεται στον παρόντα κανονισμό όσον αφορά την εισαγωγή σύνθετων προϊόντων τα οποία περιέχουν μεταποιημένα προϊόντα κρέατος, σύνθετων προϊόντων τα οποία περιέχουν σε ποσοστό 50 % ή περισσότερο γαλακτοκομικά προϊόντα ή μεταποιημένα προϊόντα αλιείας ή αυγών καθώς και σύνθετων προϊόντων τα οποία δεν περιέχουν μεταποιημένα προϊόντα κρέατος και τα οποία περιέχουν σε ποσοστό λιγότερο από 50 % μεταποιημένα γαλακτοκομικά προϊόντα όταν τα τελικά προϊόντα δεν χαρακτηρίζονται από σταθερότητα συντήρησης σε θερμοκρασία περιβάλλοντος ή όταν κατά την παρασκευή τους δεν έχουν μαγειρευτεί πλήρως ή δεν έχουν υποβληθεί ολικώς σε θερμική επεξεργασία, ώστε το ωμό προϊόν να μην έχει μετουσιωθεί. (15) Κατά συνέπεια, η παρέκκλιση που προβλέπεται στον κανονισμό (ΕΚ) αριθ. 1162/2009 δεν πρέπει να εφαρμόζεται πλέον στα εν λόγω σύνθετα προϊόντα. (16) Οι απαιτήσεις υγείας των ζώων σε σχέση με τα εν λόγω σύνθετα προϊόντα καθορίζονται ήδη στη νομοθεσία της Ένωσης. Σύμφωνα με τις απαιτήσεις αυτές, τα εν λόγω σύνθετα προϊόντα πρέπει ειδικότερα να εισάγονται μόνον από εγκεκριμένες τρίτες χώρες. (17) Ο παρών κανονισμός πρέπει να προβλέπει ένα ειδικό υπόδειγμα υγειονομικού πιστοποιητικού που πιστοποιεί ότι τα εν λόγω σύνθετα προϊόντα που εισάγονται στην Ένωση συμμορφώνονται με τις απαιτήσεις δημόσιας υγείας και υγείας των ζώων. Κατά συνέπεια, οι απαιτήσεις πιστοποίησης που ορίζονται στην απόφαση 2007/275/ΕΚ δεν πρέπει να εφαρμόζονται στο εξής όσον αφορά τα εν λόγω σύνθετα προϊόντα. (18) Για τα άλλα σύνθετα προϊόντα που περιέχουν σε ποσοστό 50 % και περισσότερο προϊόντα ζωικής προέλευσης εκτός από γαλακτοκομικά προϊόντα και προϊόντα αλιείας ή αυγών, πρέπει να εξακολουθήσουν να ισχύουν οι απαιτήσεις πιστοποίησης που καθορίζονται στην απόφαση 2007/275/ΕΚ. Ωστόσο, για λόγους απλούστευσης και σαφήνειας της νομοθεσίας της Ένωσης, είναι σκόπιμο οι εν λόγω απαιτήσεις πιστοποίησης να συμπεριληφθούν στον παρόντα κανονισμό, ώστε οι βασικοί κανόνες πιστοποίησης των σύνθετων προϊόντων να καθορίζονται σε μία ενιαία πράξη. (19) Κατά συνέπεια, η απόφαση 2007/275/ΕΚ και ο κανονισμός (ΕΚ) αριθ. 1162/2009 θα πρέπει να τροποποιηθούν αναλόγως. (20) Για λόγους που σχετίζονται με την υγεία των ζώων, πρέπει να προβλέπονται ένα πιστοποιητικό και ειδικοί όροι για τη διαμετακόμιση μέσω της Ένωσης. Ωστόσο, οι όροι αυτοί πρέπει να εφαρμόζονται μόνο στα σύνθετα προϊόντα που περιέχουν μεταποιημένα προϊόντα κρέατος ή μεταποιημένα γαλακτοκομικά προϊόντα. (21) Θα πρέπει να προβλεφθούν ειδικοί όροι για τη διαμετακόμιση μέσω της Ένωσης αποστολών προς και από τη Ρωσία, λόγω της γεωγραφικής θέσης του Καλίνινγκραντ, πράγμα το οποίο αφορά μόνο τη Λεττονία, τη Λιθουανία και την Πολωνία. (22) Για να αποφευχθεί τυχόν διαταραχή του εμπορίου, πρέπει να επιτραπεί για μια μεταβατική περίοδο η χρήση πιστοποιητικών που εκδόθηκαν σύμφωνα με την απόφαση 2007/275/ΕΚ πριν από την ημερομηνία εφαρμογής του παρόντος κανονισμού. (23) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Αντικείμενο Ο παρών κανονισμός καθορίζει κανόνες για την πιστοποίηση των αποστολών ορισμένων σύνθετων προϊόντων τα οποία εισέρχονται στην Ένωση από τρίτες χώρες. Άρθρο 2 Ορισμοί Για τους σκοπούς του παρόντος κανονισμού εφαρμόζονται οι ορισμοί του άρθρου 2 της απόφασης 2007/275/ΕΚ. Άρθρο 3 Εισαγωγές ορισμένων σύνθετων προϊόντων 1. Οι αποστολές των ακόλουθων σύνθετων προϊόντων τα οποία εισέρχονται στην Ένωση προέρχονται από τρίτη χώρα ή από τμήμα αυτής από όπου επιτρέπεται η είσοδος στην Ένωση αποστολών προϊόντων ζωικής προέλευσης τα οποία περιέχονται στα εν λόγω σύνθετα προϊόντα και τα προϊόντα ζωικής προέλευσης που χρησιμοποιούνται για την παραγωγή των εν λόγω σύνθετων προϊόντων προέρχονται από εγκαταστάσεις που συμμορφώνονται με το άρθρο 6 παράγραφος 1 στοιχείο β) του κανονισμού (ΕΚ) αριθ. 853/2004: α) σύνθετα προϊόντα που περιέχουν μεταποιημένα προϊόντα κρέατος, όπως αναφέρεται στο άρθρο 4 στοιχείο α) της απόφασης 2007/275/ΕΚ· β) σύνθετα προϊόντα που περιέχουν μεταποιημένα γαλακτοκομικά προϊόντα και καλύπτονται από το άρθρο 4 στοιχεία β) και γ) της απόφασης 2007/275/ΕΚ· γ) σύνθετα προϊόντα που αποτελούνται κατά το ήμισυ τουλάχιστον από μεταποιημένα προϊόντα αλιείας ή αυγών και καλύπτονται από το άρθρο 4 στοιχείο β) της απόφασης 2007/275/ΕΚ. 2. Οι αποστολές των σύνθετων προϊόντων που αναφέρονται στην παράγραφο 1 συνοδεύονται από υγειονομικό πιστοποιητικό σύμφωνα με το υπόδειγμα υγειονομικού πιστοποιητικού που καθορίζεται στο παράρτημα I και συμμορφώνονται με τους όρους που προβλέπονται στα εν λόγω πιστοποιητικά. 3. Οι αποστολές σύνθετων προϊόντων που περιέχουν σε ποσοστό 50 % ή περισσότερο προϊόντα ζωικής προέλευσης εκτός από αυτά που αναφέρονται στην παράγραφο 1 προέρχονται από τρίτη χώρα ή τμήμα τρίτης χώρας εγκεκριμένης για την είσοδο στην Ένωση αποστολών των προϊόντων ζωικής προέλευσης που περιέχονται στα εν λόγω σύνθετα προϊόντα και συνοδεύονται κατά την είσοδο στην Ένωση από το κατάλληλο πιστοποιητικό που καθορίζεται στη νομοθεσία τη Ένωσης για τα εν λόγω προϊόντα ζωικής προέλευσης ή από εμπορικό έγγραφο στην περίπτωση που δεν απαιτείται πιστοποιητικό. Άρθρο 4 Διαμετακόμιση και αποθήκευση ορισμένων σύνθετων προϊόντων Η είσοδος στην Ένωση αποστολών σύνθετων προϊόντων που αναφέρονται στο άρθρο 3 παράγραφος 1 στοιχεία α) και β) τα οποία δεν προορίζονται για εισαγωγή στην Ένωση αλλά για τρίτη χώρα, είτε κατόπιν άμεσης διαμετακόμισης είτε κατόπιν αποθήκευσης στην Ένωση, σύμφωνα με τα άρθρα 11, 12 ή 13 της οδηγίας 97/78/ΕΚ του Συμβουλίου, επιτρέπεται μόνο εάν οι αποστολές πληρούν τους ακόλουθους όρους: α) προέρχονται από τρίτη χώρα ή τμήμα αυτής από όπου επιτρέπεται η είσοδος στην Ένωση αποστολών προϊόντων ζωικής προέλευσης τα οποία περιέχονται στα εν λόγω σύνθετα προϊόντα και συμμορφώνονται με τους όρους κατάλληλης επεξεργασίας για τέτοια προϊόντα, όπως προβλέπονται στην απόφαση 2007/777/ΕΚ της Επιτροπής (9) και στον κανονισμό (ΕΕ) αριθ. 605/2010 της Επιτροπής (10) για τα σχετικά προϊόντα ζωικής προέλευσης· β) συνοδεύονται από υγειονομικό πιστοποιητικό που καταρτίστηκε σύμφωνα με το υπόδειγμα υγειονομικού πιστοποιητικού που παρατίθεται στο παράρτημα ΙΙ· γ) συμμορφώνονται με τις ειδικές απαιτήσεις υγείας των ζώων για την εισαγωγή στην Ένωση των προϊόντων ζωικής προέλευσης που περιέχονται στα σχετικά σύνθετα προϊόντα, όπως καθορίζονται στη δήλωση για την υγεία των ζώων στο υπόδειγμα υγειονομικού πιστοποιητικού που αναφέρεται στο στοιχείο β)· δ) πιστοποιούνται ως αποδεκτές για διαμετακόμιση, συμπεριλαμβανομένης της αποθήκευσης κατά περίπτωση, στο κοινό κτηνιατρικό έγγραφο εισόδου που αναφέρεται στο άρθρο 2 παράγραφος 1 του κανονισμού (ΕΚ) αριθ. 136/2004 της Επιτροπής (11), υπογεγραμμένο από τον επίσημο κτηνίατρο του σταθμού συνοριακού ελέγχου κατά την είσοδο στην Ένωση. Άρθρο 5 Παρέκκλιση για διαμετακόμιση αποστολών από και προς τη Ρωσία 1. Κατά παρέκκλιση από το άρθρο 4, επιτρέπεται η διαμετακόμιση οδικώς ή σιδηροδρομικώς μέσω της Ένωσης, μεταξύ των καθορισμένων συνοριακών σταθμών επιθεώρησης της Λεττονίας, της Λιθουανίας και της Πολωνίας οι οποίοι απαριθμούνται στην απόφαση 2009/821/ΕΚ της Επιτροπής (12), αποστολών που προέρχονται από ή έχουν προορισμό τη Ρωσία απευθείας ή μέσω άλλης τρίτης χώρας, εφόσον πληρούνται οι ακόλουθοι όροι: α) η αποστολή σφραγίζεται με σφραγίδα που φέρει αριθμό σειράς στο σταθμό συνοριακού ελέγχου εισόδου στην Ένωση από τις κτηνιατρικές υπηρεσίες της αρμόδιας αρχής· β) τα έγγραφα που συνοδεύουν την αποστολή και αναφέρονται στο άρθρο 7 της οδηγίας 97/78/ΕΚ φέρουν σε κάθε σελίδα την ένδειξη «ONLY FOR TRANSIT TO RUSSIA VIA THE EC» («ΑΠΟΚΛΕΙΣΤΙΚΑ ΓΙΑ ΔΙΑΜΕΤΑΚΟΜΙΣΗ ΣΤΗ ΡΩΣΙΑ ΜΕΣΩ ΤΗΣ ΕΚ») από τον επίσημο κτηνίατρο της αρμόδιας αρχής που είναι υπεύθυνη για το σταθμό συνοριακού ελέγχου εισαγωγής στην Ένωση· γ) πληρούνται οι διαδικαστικές απαιτήσεις που προβλέπονται στο άρθρο 11 της οδηγίας 97/78/ΕΚ· δ) η αποστολή πιστοποιείται ως αποδεκτή για διαμετακόμιση με το κοινό κτηνιατρικό έγγραφο εισόδου από τον επίσημο κτηνίατρο της αρμόδιας αρχής του συνοριακού σταθμού επιθεώρησης όπου γίνεται η είσοδος στην Ένωση. 2. Απαγορεύεται η εκφόρτωση ή αποθήκευση αυτών των αποστολών στο έδαφος της Ένωσης όπως ορίζει το άρθρο 12 παράγραφος 4 ή το άρθρο 13 της οδηγίας 97/78/ΕΚ. 3. Η αρμόδια αρχή διενεργεί τακτικούς ελέγχους για να εξασφαλιστεί ότι ο αριθμός των αποστολών και οι ποσότητες των προϊόντων που εξέρχονται από το έδαφος της Ένωσης συμφωνούν με τον αριθμό και τις ποσότητες των αποστολών και προϊόντων που εισέρχονται στην Ένωση. Άρθρο 6 Τροποποίηση της απόφασης 2007/275/ΕΚ Το άρθρο 5 της οδηγίας 2007/275/ΕΚ διαγράφεται. Άρθρο 7 Τροποποίηση του κανονισμού (ΕΚ) αριθ. 1162/2009 Στον κανονισμό (ΕΚ) αριθ. 1162/2009, το άρθρο 3 παράγραφος 2 πρώτο εδάφιο αντικαθίσταται από το ακόλουθο κείμενο: «2. Κατά παρέκκλιση από το άρθρο 6 παράγραφος 4 του κανονισμού (ΕΚ) αριθ. 853/2004, οι υπεύθυνοι επιχειρήσεων τροφίμων οι οποίοι εισάγουν τρόφιμα που περιέχουν τόσο προϊόντα φυτικής προέλευσης όσο και μεταποιημένα προϊόντα ζωικής προέλευσης, εκτός από αυτά που αναφέρονται στο άρθρο 3 παράγραφος 1 του κανονισμού (ΕΕ) αριθ. 28/2012 (13), εξαιρούνται από την υποχρέωση που ορίζεται στο εν λόγω άρθρο. Άρθρο 8 Μεταβατική διάταξη Για μεταβατική περίοδο έως τις 30 Σεπτεμβρίου 2012, επιτρέπεται να εξακολουθήσουν να εισάγονται στην Ένωση οι αποστολές σύνθετων προϊόντων για τις οποίες τα σχετικά πιστοποιητικά εκδόθηκαν σύμφωνα με το άρθρο 5 της απόφασης 2007/275/ΕΚ πριν από την 1η Μαρτίου 2012. Άρθρο 9 Έναρξη ισχύος και εφαρμογή Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Μαρτίου 2012. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 11 Ιανουαρίου 2012.

Εμπορικές πράξεις

Εμπορική νομοθεσία

ΤΕΛΩΝΕΙΑΚΗ ΝΟΜΟΘΕΣΙΑ


ΕΚΤΕΛΕΣΤΙΚΗ ΑΠΌΦΑΣΗ ΤΗΣ ΕΠΙΤΡΟΠΉΣ της 13ης Σεπτεμβρίου 2011 για την κοινοποίηση της πρότασης τροποποίησης των παραρτημάτων της συμφωνίας ΕΚ-ΗΠΑ για το εμπόριο οίνου (2011/751/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την απόφαση του Συμβουλίου 2006/232/ΕΚ, της 20ής Δεκεμβρίου 2005, σχετικά με τη σύναψη της συμφωνίας μεταξύ της Ευρωπαϊκής Κοινότητας και των Ηνωμένων Πολιτειών της Αμερικής για το εμπόριο οίνου (1), και ιδίως το άρθρο 3, Εκτιμώντας τα ακόλουθα: (1) Τα παραρτήματα της συμφωνίας μεταξύ της Ευρωπαϊκής Κοινότητας και των Ηνωμένων Πολιτειών της Αμερικής για το εμπόριο οίνου θα πρέπει να τροποποιηθούν προκειμένου να ληφθούν υπόψη οι νομοθετικές τροποποιήσεις σχετικά με τις οινολογικές πρακτικές στην Ένωση, τις νέες ονομασίες προέλευσης της Ένωσης, τις νέες ονομασίες αμπελουργικής σημασίας των ΗΠΑ και τις αλλαγές διευθύνσεων. (2) Σύμφωνα με το άρθρο 11 παράγραφος 5 της συμφωνίας, προκειμένου να τροποποιηθεί παράρτημα της συμφωνίας είναι αναγκαίο να κοινοποιηθεί γραπτώς στο άλλο μέρος πρόταση τροποποίησης. (3) Η συνημμένη πρόταση τροποποίησης θα πρέπει, συνεπώς, να κοινοποιηθεί στις Ηνωμένες Πολιτείες της Αμερικής. (4) Το μέτρο που προβλέπεται στην παρούσα απόφαση είναι σύμφωνο με τη γνώμη της Διαχειριστικής Επιτροπής για την Κοινή Οργάνωση των Γεωργικών Αγορών, ΑΠΟΦΑΣΙΖΕΙ: Άρθρο 1 Σύμφωνα με το άρθρο 11 παράγραφος 3 στοιχείο β) της συμφωνίας μεταξύ της Ευρωπαϊκής Κοινότητας και των Ηνωμένων Πολιτειών της Αμερικής για το εμπόριο του οίνου, η πρόταση τροποποίησης των παραρτημάτων της συμφωνίας που παρατίθεται στο παράρτημα κοινοποιείται γραπτώς στις Ηνωμένες Πολιτείες της Αμερικής. Άρθρο 2 Ο Γενικός Διευθυντής Γεωργίας και Αγροτικής Ανάπτυξης εξουσιοδοτείται να κοινοποιήσει την πρόταση τροποποίησης εξ ονόματος της Ευρωπαϊκής Ένωσης. Βρυξέλλες, 13 Σεπτεμβρίου 2011.

Διεθνείς συμφωνίες

ΔΙΕΘΝΕΙΣ ΣΧΕΣΕΙΣ